title: Glipitsidi

text: Huoneenlämpötilassa glipitsidi on kiteistä ainetta. Yhdiste kuuluu niin kutsuttuihin toisen sukupolven sulfonyyliureoihin. Se vaikuttaa sitoutumalla haiman kaliumionikanaviin ja tämän seurauksena insuliinin eritys haiman β-soluista lisääntyy ja verensokeritaso laskee. Lääkeaine otetaan ruokailun yhteydessä. Glipitsidi metaboloituu maksassa inaktiivisiksi aineenvaihduntatuotteiksi. Glipitsidi on suhteellisen hyvin siedetty lääkeaine. Yhdiste voi aiheuttaa liian alhaista verensokeritasoa, mutta tämä vaikutus ei ole yhtä yleinen kuin pitempivaikutteisilla sulfonyyliureoilla kuten glibenklamidilla tai glimepiridillä. Muita haittavaikutuksia voivat olla ruuansulatuskanavan oireet ja allergiset oireet.


title: Vsevolod Holubovytš

text: Vsevolod Holubovytš (; 1885 Poltavka, Podolian kuvernementti, Venäjän keisarikunta – ? Neuvostoliitto) oli ukrainalainen poliitikko, joka toimi Ukrainan kansantasavallan toisena pääministerinä tammikuusta huhtikuuhun 1918.


title: Vsevolod Holubovytš

text: Holubovytš valmistui insinööriksi Kiovan polyteknisestä instituutista. Hänet valittiin vuonna 1917 Ukrainan Radaan sosialistivallankumouksellisen puolueen edustajana. Hän johti Ukrainan delegaatiota Brest-Litovskin rauhanneuvotteluissa. Holubovytš kokosi hallituksen muutamaa päivää itsenäisyysjulistuksen jälkeen, 30. tammikuuta 1918. Hän toimi pää- ja ulkoministerinä, kunnes hetmani Pavlo Skoropadski kaappasi saksalaisten tuella vallan 29. huhtikuuta. Holubovytš oli vangittuna joulukuuhun 1918 saakka. Vuosina 1919–1920 hän oli Ukrainan sosialistivallankumouksellisen puolueen lehden "Trudova hromadan" päätoimittaja. Hänet tuomittiin vuonna 1921 muun puoluejohdon kanssa bolševikkien järjestämässä oikeudenkäynnissä viiden vuoden vankeuteen, mutta hän sai pian armahduksen. Hän toimi NEP-kautena Ukrainan neuvostotasavallan korkeimman kansantalousneuvoston puheenjohtajana, mutta hänet vangittiin vuonna 1931 ja tuomittiin uudessa näytösoikeudenkäynnissä väitetyn ”Ukrainan kansallisen keskuksen” jäsenenä. Hän kuoli ilmeisesti vankileirillä, erään tiedon mukaan vuonna 1939.


title: Stein Rokkan -palkinto

text: Stein Rokkan -palkinto ("Stein Rokkan Prize for Comparative Social Science Research") on tiedepalkinto, jota Unescon International Social Science Council (ISSC) jakaa European Consortium for Political Researchin (ECPR) nimittämän asiantuntijajuryn ehdotuksen perusteella alle neljäkymmentävuotiaille tutkijoille merkittävistä alkuperäisistä panoksista vertailevien yhteiskuntatieteiden alalla. Palkinnon perusteena voivat olla sekä julkaisemattomat monografiat että painetut kirjat. Palkinto on nimetty norjalaisen valtiotieteilijän ja sosiologin Stein Rokkanin mukaan, joka oli 1973–1977 ISSC:n puheenjohtaja.


title: Mochdre & Pabon rautatieasema

text: Mochdre & Pabon rautatieasema oli rautatieasema Mochdren kylässä nykyisen Conwyn county borough’n alueella, Walesissa. Se sijaitsi North Wales Coast Linen varrella.


title: Mochdre & Pabon rautatieasema

text: Mochdre & Pabon aseman avasi London and North Western Railway 1. huhtikuuta 1889. Aseman kohdalla linjalla oli neljät raiteet, mutta asemalle tuli vain kaksi puista laituria ja yksinkertaiset odotustilat. Asema sijaitsi varsin eristyksissä, eivätkä sen käyttäjämäärät koskaan olleet kovin korkeat. Se suljettiin säästökeinona ensimmäisen maailmansodan ajaksi 1. tammikuuta 1917 ja avattiin taas uudelleen 5. toukokuuta 1919. Kovin kauaa se ei kuitenkaan enää auki pysynyt, vaan suljettiin pysyvästi 5. tammikuuta 1931.


title: Mochdre & Pabon rautatieasema

text: North Wales Coast Linen reittiä muutettiin vuosina 1982–1983 A55-tien rakennustöiden yhteydessä. Mochdre & Pabon aseman entinen paikka jäi tielinjauksen alle, eikä asemasta siten ole enää mitään jäljellä.


Luettelo Juuan julkisista taideteoksista ja muistomerkeistä sisältää Juuan kunnassa olevat pysyvät patsaat, muistomerkit ja muistolaatat.


title: Fedir Lyzohub

text: Fedir Lyzohub (; 6. marraskuuta 1851 Sedniv, Tšernihivin kuvernementti, Venäjän keisarikunta – 1928 Jugoslavia) oli ukrainalainen poliitikko, joka toimi Ukrainan valtakunnan (hetmanaatin) pääministerinä toukokuusta marraskuuhun 1918.


title: Fedir Lyzohub

text: Fedir Lyzohub kuului Lyzohubin sukuun, joka oli ollut Ukrainan mahtisukuja 1600-luvun kasakkahetmanaatin aikana. Hän oli vuosina 1886–1901 Tšernihivin kuvernmentin zemstvon jäsenenä ja vuosina 1901–1915 Pultavan kuvernementin zemstvon puheenjohtajana. Lyzohub esiintyi tuolloin ukrainalaisen kulttuuriperinnön suojelijana; hänen johdollaan Pultavaan perustettiin historiallinen museo ja pystytettiin runoilija Ivan Kotljarevskyin patsas. Vuosina 1915–1917 Lyzohub kuului Kaukasian varakuninkaan neuvostoon. Ukrainassa hetmaniksi Saksan tukemalla vallankaappauksella noussut Pavlo Skoropadski nimitti hänet pää- ja sisäministeriksi 10. toukokuuta 1918. Lyzohubin hallitus oli selvästi konservatiivisempi kuin sitä edeltänyt Ukrainan kansantasavallan hallinto. Hetmanaatti syrjäytettiin 14. marraskuuta 1918. Lyzohub pakeni myöhemmin Krimille ja lopulta Jugoslaviaan.


title: Colwyn Bayn rautatieasema

text: Colwyn Bayn rautatieasema () on rautatieasema Colwyn Bayn kaupungissa Conwyn county borough’n alueella, Walesissa. Se sijaitsee North Wales Coast Linen varrella.


title: Colwyn Bayn rautatieasema

text: Asema avattiin lokakuussa 1849 nimellä Colwyn. Nykyinen nimi otettiin käyttöön vuonna 1876. Asemaa käytti 286 472 matkustajaa kaudella 2015–2016.


title: Kuusankoskitalo

text: Kuusankoskitalo on Kouvolan Kuusankoskella sijaitseva kulttuurikeskus, joka käsittää 500- ja 200-paikkaiset nousevakatsomoiset salit, neljä pienempää kokoustilaa, yleisen kirjaston, kahvila-ravintolan sekä kolmisalisen Studio123 -elokuvateatterin.


title: Kuusankoskitalo

text: Kuusankoskitalon pääsalit ovat konserttisaliksi soveltuva suurin auditorio Kuusaasali sekä teatterinäyttämönäkin käytettävä katsomoltaan puoliympyrän muotoinen Voikkaasali. Niiden lisäksi suurimpaan kokoustilaan mahtuu 60 ja pienempiin 24 vierasta. Kellarissa on musiikin ja tanssin harjoitustiloja. Talon galleriatiloissa järjestetään taidenäyttelyitä, joihin on vapaa pääsy.


title: Kuusankoskitalo

text: Arkkitehtitoimisto Brunow & Maunulan suunnittelema Kuusankoskitalo valmistui vuonna 1985 Kuusankosken keskustaajamaan Kymijoen rantaan. Se oli Suomen ensimmäisiä monia eri kulttuurilaitoksia yhdistäviä monitoimitaloja tai kulttuurikeskuksia, joita rakennettiin 1980-luvulla erityisesti Itä-Suomen kaupunkeihin. Muita olivat Mikkelin Mikaeli ja Imatran Kulttuuritalo Virta, molemmat Arto Sipisen suunnittelemia, sekä Pieksämäen Kulttuurikeskus Poleeni (Kristian Gullichsen, Erkki Kairamo, Timo Vormala, 1989).


title: Old Colwynin rautatieasema

text: Old Colwynin rautatieasema oli rautatieasema Old Colwynin kaupungissa nykyisen Conwyn county borough’n alueella, Walesissa. Se sijaitsi North Wales Coast Linen varrella.


title: Old Colwynin rautatieasema

text: Aseman avasi 9. huhtikuuta 1884 London and North Western Railway. Se tunnettiin aluksi nimellä Colwyn, mutta tämä aiheutti sekaannusta Colwyn Bayn kanssa, ja niinpä asema nimettiin Old Colwyniksi 1. kesäkuuta 1885. Old Colwynin asema palveli pääasiassa Colwynin ja Colwyn Bayn alueelle tulevia lomailijoita. Siellä oli kaksi laituria, joilla oli yksinkertaiset odotustilat. Lisäksi asemalla oli sivuraide ja hiilikenttä, jolla oli neljän eri hiilikauppiaan toimistot ja varastot.


title: Old Colwynin rautatieasema

text: Koska Old Colwynin asema oli alle kahden kilometrin päässä Colwyn Bayn asemasta, se oli melko hiljainen lomakauden ulkopuolella. Niinpä se suljettiin matkustajaliikenteeltä 1. joulukuuta 1952. Tavaraliikenteen käytössä se pysyi 4. toukokuuta 1964 asti.


title: Old Colwynin rautatieasema

text: Ainoa jäänne Old Colwynin asemasta on länteen menevien junien laituri, joka näkyy yhä kumpuna radan varrella.


title: Turun nuorisovaltuusto

text: Turun nuorisovaltuusto on 2014 aloittanut Turun kaupungin vaikuttajaelin, joka valvoo nuorten etuja ja edistää heidän osallistumis- ja vaikuttamismahdollisuuksiaan. Nuorisovaltuusto korvaa aiemmin Turussa toimineen Nuortenturku -foorumin. Turun nuorisovaltuusto päättää vuosittain hankerahan myöntämisestä nuorten ideoimille ja toteuttamille hankkeille..


title: Turun nuorisovaltuusto

text: Turun nuorisovaltuusto valitaan vaaleilla. Nuorisovaltuustossa on edustus Turun kaupungin kouluista ja oppilaitoksista sekä Turussa toimivista muista oppilaitoksista. Jokaisesta koulusta tai oppilaitoksesta valitaan yksi varsinainen ja yksi varaedustaja, pois lukien Turun kansainvälinen koulu, Turun Steiner-koulu (lukion ja yläkoulun yhteinen varsinainen jäsen ja varajäsen) sekä Sirkkalabacken ja St Olofsskolan (koulujen yhteinen varsinainen jäsen ja varajäsen). Lisäksi valtuustoon valitaan turkulaisten koulujen ulkopuolella olevista nuorista eniten ääniä saaneet suhteessa siihen, kuinka paljon heitä on ollut ehdolla. Turun nuorisovaltuuston toimikausi on kaksi kalenterivuotta.


title: Turun nuorisovaltuusto

text: Turun nuorisovaltuustossa on kaudella 2018–2019 varsinaisia jäseniä 25 ja varajäseniä 18.


title: Turun nuorisovaltuusto

text: *24.5.2017 asti Alexis Vartiainen.


title: Raija Westergård

text: Raija Westergård (s. 1955 Kiikoinen) on suomalainen kirjailija, kustantaja ja tuottaja.


title: Raija Westergård

text: Westergård on valmistunut filosofian maisteriksi Turun yliopistosta pääaineenaan kulttuurihistoria, yhteiskuntapolitiikka ja naistutkimus. Hän työskentelee päivätoiminnan ohjaajana Hämeenkyrössä toimivassa päiväkeskus Aurinkorinteessä, jossa Westergård vastaa laitoksen kulttuurituotannosta ja kirjoittaa myös sen blogia. Westergård innostui kirjoittamisesta 1990-luvun lopussa, saatuaan käsiinsä isoäitinsä Fanny Männistön (1875–1953) käymää kirjeenvaihtoa. Hänen esikoisteoksensa oli Suomen sisällissodan naiskaartilaisista kertova dokumenttiromaani "Punaiset naiset", josta Westergårdille myönnettiin Kiikoisten kulttuuripalkinto vuonna 2003. Hän on lisäksi julkaissut yhden romaanin, joka kertoo niin ikään sisällissodan naiskaarteista, sekä kaksi essee- ja novellikokoelmaa.


title: Raija Westergård

text: Westergård kuuluu Hämeenkyrön kunnanvaltuustoon vasemmistoliiton edustajana. Hän toimii myös kunnanvaltuuston I varapuheenjohtajana.


title: Timo Haajanen

text: Timo Haajanen (6. kesäkuuta 1946 Jyväskylän maalaiskunta – 1984) oli suomalainen filosofian kandidaatti, kirjastonhoitaja ja runoilija.


title: Llysfaenin rautatieasema

text: Llysfaenin rautatieasema oli rautatieasema Llysfaenin kylässä nykyisen Conwyn county borough’n alueella, Walesissa. Se sijaitsi North Wales Coast Linen varrella.


title: Llysfaenin rautatieasema

text: Asema avattiin 1. elokuuta 1862 nimellä Llandulas. Siellä oli kaksi laituria, joista toisella oli asemarakennus ja toisella odotuskatos. Se nimettiin uudelleen Llysfaeniksi 1.heinäkuuta 1889, kun Llanddulasiin avattiin uusi asema.


title: Llysfaenin rautatieasema

text: Llysfaenin asema sijaitsi varsin syrjässä, ja siellä pysähtyivät vain paikallisjunat. Se suljettiin 5. tammikuuta 1931. Siitä on yhä jäljellä molemmat laiturit, jotka näkyvät kumpuina radan varrella. Toisella laiturilla on pieni vaja, mutta se ei kuulu aseman alkuperäisiin rakennuksiin.


Luettelo Kontiolahden julkisista taideteoksista ja muistomerkeistä sisältää Kontiolahden kunnassa olevat pysyvät patsaat, muistomerkit ja muistolaatat.


title: Maire Vaajakallio

text: Maire Inkeri Vaajakallio, o.s. "Helin" (7. joulukuuta 1923 Helsinki – 3. marraskuuta 2008 Muurame) oli suomalainen Muuramessa asunut toimittaja ja runoilija. Vaajakallio oli toimittajana yli 40 vuotta joista 30 vuotta Helsingin Sanomien Jyväskylän aluetoimittajana. Hän oli Keski-Suomen Sanomalehtimiesyhdistyksen puheenjohtaja 1974–1975 ja varapuheenjohtaja 1976–1977.


title: Gwenllian ferch Gruffydd

text: Gwenllian ferch Gruffydd oli 1100-luvulla elänyt walesilainen prinsessa. Hän oli Gwyneddin kuningas Gruffudd ap Cynanin tytär ja Deheubarthin kuningas Gruffudd ap Rhys ap Tewdwrin aviopuoliso. Gwenllian sai surmansa johtaessaan joukkoja normanneja vastaan vuonna 1136 ja häntä on joskus verrattu historiallisiin naispuolisiin sankarihahmoihin, kuten Boudiccaan.


title: Gwenllian ferch Gruffydd

text: Gwenllianin isä Gruffudd ap Cynan oli Pohjois-Walesissa sijainneen Gwyneddin kuningaskunnan hallitsija. Gwenllianin isä järjesti hänen avioliittonsa Deheubarthin kuningas Gruffudd ap Rhys ap Tewdwrin kanssa ja parin lapsista kuuluisin oli Rhys ap Gruffud.


title: Gwenllian ferch Gruffydd

text: 1100-luvulla walesilaiset hallitsijat kävivät useita sotia Englantia hallinneita normannejavastaan. Osana yhtä näistä Gwenllianin aviopuoliso Gruffudd matkasi pohjoiseen saadakseen tukea langoltaan Gwyneddissä ja Gwenllian jäi etelään Deheubarthiin. Tällä välin normannit rantautuivat Walesiin tarkoituksenaan vahvistaa Maurice de Londresin johtamaa varuskuntaa Kidwellyn linnassa. Gwenllian päätti johtaa pienen miehensä taakse jättämän joukon normanneja vastaan mukana kaksi poikaansa, Morgan ja Maelgwn. Gwenllianin joukot asettuivat väijytykseen linnan lähistölle Mynydd y Garreg -nimisen kukkulan juurella odottaen normannien vahvistusten saapumista. Tiedustelijat toivat uutiset saapuvasta walesilaisen Mynydd y Garreg normannijoukosta kahden päivän jälkeen. Gwenllian määräsi suurimman osan joukoistaan hyökkäämään normanneja vastaan, mutta osa normanneista oli kiertänyt kukkulan taakse ja taistelun alettua he kiipesivät sen huipulle hyökäten sen rinnettä alas walesilaisten selustaan. Maurice de Londres johti samaan aikaan linnan varuskunnan hyökkäystä. Suurin osa walesilaisista sai surmansa ja heidän joukossaan oli Gwenllianin poika Maelgwn. Gwenllian itse jäi vangiksi, mutta Maurice de Londres määräsi hänet teloitettavaksi välittömästi.


title: Gwenllian ferch Gruffydd

text: Taistelupaikka tunnetaan edelleen nimellä Maes Gwenllïan, eli vapaasti kääntäen Gwenllianin kenttä. Nykyisin paikka on osa Kidwellyn kaupunkia. Gwenlliania on joskus verrattu muihin sankarillisiin historiallisiin naishahmoihin, kuten Boudiccaan ja Penthesileiaan. Walesilaisen taiteilija Christopher Williamsin maalauksen "Deffroad Cymru" valmisteleva piirros oli "Gwenllian". Maalaus esittää naishahmoa kansallisromanttiseen tyyliin.


Luettelo Lieksan julkisista taideteoksista ja muistomerkeistä sisältää Lieksan kaupungissa olevat pysyvät patsaat, muistomerkit ja muistolaatat. Lieksaan on liitetty Pielisjärven kunta.


title: Kurkijärvi (Mänttä-Vilppula)

text: Kurkijärvi on Pirkanmaalla Mänttä-Vilppulassa sijaitseva järvi.


title: Kurkijärvi (Mänttä-Vilppula)

text: Järven pinta-ala on 666 hehtaaria eli 6,7 neliökilometriä. Se on 4,5 kilometriä pitkä ja 4,5 kilometriä leveä. Järven muoto on kuin ”kolmelapainen propelli”, jonka saaristoiseen keskustaan työntyy kolme niemeä. Järven eteläosassa sijaitsee järven luusua ja pitkä Hokkasenlahti. Järven 2,5 kilometriä pitkä itäsosa laajenee järvenseläksi. Järven 2,5 kilometriä pitkä luoteisosa on melko saaristoinen. Sen länsirannalla kohoaa Vuorisvuori 60 metrin korkeuteen.


title: Kurkijärvi (Mänttä-Vilppula)

text: Järvessä on laskettu olevan 86 saarta. Niiden yhteispinta-ala on 17 hehtaaria, mikä on noin 2,5 % järven kokonaispinta-alasta. Saarista Kotisaari, Karstinsaari, Aisassaari ja Riihisaari ovat yli hehtaarin suuruisia, muista saarista 63 ovat yli aarin ja loput 19 ovat alle aarin kokoisia. Muita karttaan nimettyjä saaria ovat esimerkiksi eteläpäässä Lomsansaari, Koiranluoto ja Kirrikallio, järven keskivaiheilla Toppisaari, Hirvisaari ja Miessaari, järven itäpäässä Talassaari ja Pikkusaari, ja vielä luoteispäässä Jänissaari, Kissasaari, Tynnyrisaari ja Raatosaari.


title: Kurkijärvi (Mänttä-Vilppula)

text: Järvi on luodattu ja siitä on julkaistu syvyyskartat. Sen tilavuus on 26 miljoonaa kuutiometriä eli 0,026 kuutiokilometriä. Järven keskisyvyys on 3,9 metriä ja suurin syvyys on 18,9 metriä. Syvimpiä kohtia ovat Vuorisvuoren edustalla Karstinlahdella, jossa on yli 14 metriä syvää, Hirvisaaren länsipuolella, missä on yli 15 metriä syvää, Hirvisaaren itäpuolella, jossa on yhtä syvää, sekä järven eteläosassa Lomsansaaren edustalla, missä on 16,5 metriä syvää.


title: Kurkijärvi (Mänttä-Vilppula)

text: Järven rantaviivan pituus on 40 kilometriä, josta saarten rantaviivan yhteispituus on 12 kilometriä. Sen rannat ovat silmämääräisesti arvioiden enimmäkseen suotonta metsämaata, missä yksittäiset peltopalstat ulottuvat siellä täällä rantaan asti. Kunkin järvenosan pohjukassa on kulmakunta: luoteispäässä on Kanervakylä, kaakkoispäässä Maakasperä ja lounaispäässä Hokkaskylä. Järven rantojen asutus on haja-asutusta ja vapaa-ajan asutusta. Hokkaskylän läpi kulkee seututie 346, joka ohittaa Hokkasenlahden ja se ylittää järven luusuan. Järven eteläpuolella kulkee Maakasperälle johtava kylätie, joka yhtyy Maakasperän läpi kulkevaan yhdystiehen 14351. Tämä seuraa järven rantoja Kanervakylälle asti.


title: Kurkijärvi (Mänttä-Vilppula)

text: Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Elänteen valuma-alueella (35.37), jonka Kurkijärven alueeseen (35.372) järvi kuuluu. Järven vedenpinnan korkeus on 104,8 metriä mpy.


title: Kurkijärvi (Mänttä-Vilppula)

text: Järvi saa pääosan vedestään Haapaojan valuma-alueelta (35.374) ja järven omalta lähialueelta. Kurkijärven alueella on seitsemän yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Haapalammi (8 ha), Ruohoslammi (8 ha), Kekälelammi (2 ha) ja Vuorislammi (9 ha), jotka laskevat järven luoteisosaan omia laskuojiaan myöten, Ruuhilammi (14 ha), joka laskee järven kaakkoispäähän, sekä Hokkaskylän Koukkujärvi (34 ha), joka laskee Hokkasenlahteen, Lillolammi (2 ha), joka laskee Koukkujärveen.


title: Kurkijärvi (Mänttä-Vilppula)

text: Järvi laskee lyhyttä Savikosken ojaa myöten 1,3 metriä alempana sijaitsevaan Elänteeseen, joka vuorostaan laskee Ruoveden Paloselkään.


title: The Plague Dogs

text: The Plague Dogs on vuonna 1982 ilmestynyt animoitu seikkailu- ja fantasiaelokuva. Elokuva perustuu Richard Adamsin vuonna 1977 ilmestyneeseen romaaniin "Ruttokoirat" ("The Plague Dogs"). Elokuvan ohjasi Martin Rosen, ja se julkaistiin Isossa-Britanniassa 21. lokakuuta 1982 ja Yhdysvalloissa 16. joulukuuta 1982. Elokuvan sensuroimattoman version ikärajoituksena on K-18 raakojen ja aikuisille suunnattujen kohtausten takia kun taas sensuroidun version ikärajoitus on K-12. Elokuvaa on pidetty "Ruohometsän kansan" ohella pelottavimpana animaatioelokuvana koskaan.


title: The Plague Dogs

text: Rowf-niminen labradorinnoutaja ja Snitter-niminen kettuterrieri ovat koe-eläiminä eläintieteellisessä laboratoriossa luoteis-englannin järvialueella. Snitterille on tehty aivokokeita kun taas Rowf on hukutettu ja elvytetty toistuvasti. Eräänä iltana Snitter pakenee häkistään ja vapauttaa Rowfin. He tutkivat tutkimuslaitosta ja hiipivät polttouuniin josta he myöhemmin pakenevat pois tutkimuslaitoksesta. Tutkimuslaitoksen jäsenet myöhemmin jahtaavat koiria. He ystävystyvät Tod-nimisen ketun kanssa, joka avustaa heitä metsästämään lampaita kukkuloilla selviytyäkseen. Snitter toivoo saavansa uuden kodin löydettyään isännän, mutta vahingossa tappaa tämän hypättyään tämän aseeseen, joka laukeaa tämän kasvoihin. Ajan kuluessa koirat laihtuvat ja joutuvat varastamaan enemmän ruokaa selviytyäkseen. Todin avustuksella koirat huijaavat laboratorion palkkaaman aseistetun miehen putoamaan kuolemaansa ja syövät tämän ruumiin. Myöhemmin median kertomana kaikki lähtevät jahtaamaan koiria laboratorion väitettyä koirien saaneen ruttoviruksen laboratorion rotilta. Takaa-ajon aikana Tod saa surmansa metsästäjien toimesta. Hänen harhautuksensa ansiosta Rowf ja Snitter pääsevät junaan, joka vie heidät Ravenglassin rannikkokylään. Yrittäessään etsiä ruokaa kahvilasta RAF:n helikopteri havaitsee heidät ja heitä jahdataan rannikolle saakka. Aseistetun joukon lähestyessä heitä Snitter väittää nähneensä saaren ja alkaa uida sitä kohti. Rowf epäröi, mutta lähtee hänen peräänsä. Valkoinen sumu ympäröi koirat ja Snitter silminnähden luovuttaa ja hyväksyy kohtalonsa, mutta Rowf väittää näkevänsä saaren mistä Snitter puhui ja käskee hänen jatkamaan uimista. Koirat uivat sumun läpi ja heidän kohtalonsa jää avoimeksi. Lopputekstien aikana näytetään kuva saaresta jonka Snitter näki.


title: Llandulasin rautatieasema

text: Llandulasin rautatieasema oli rautatieasema Llanddulasin kylässä nykyisen Conwyn county borough’n alueella, Walesissa. Se sijaitsi North Wales Coast Linen varrella.


title: Llandulasin rautatieasema

text: Asema avattiin 1. heinäkuuta 1889. Siellä oli kaksi laituria, joilla oli yksinkertaiset odotustilat. Asema sijaitsi lähellä rannikkoa ja lomailijoiden suosimia hiekkarantoja. Siellä pysähtyivät paikallisjunat sekä lomailijoita kuljettaneet erikoisjunat. Lomakauden ulkoupolella asema olikin luultavasti varsin hiljainen, mikä johti sen sulkemiseen 1. joulukuuta 1952. Tuntemattomasta syystä aseman nimessä oli koko sen olemassa olon ajan vain yksi d-kirjain, kun taas kylän nimessä niitä on kaksi.


title: Llandulasin rautatieasema

text: Llandulasin asema purettiin sulkemisen jälkeen, eikä siitä ole enää mitään merkkejä jäljellä.


title: Ron Johnson

text: Ron Johnson (s. 8. huhtikuuta 1955 Mankato, Minnesota) on yhdysvaltalainen republikaanipoliitikko. Hän on toiminut Wisconsinin osavaltion senaattorina Yhdysvaltain senaatissa vuodesta 2011 lähtien. Hän toimii senaatissa kotimaan turvallisuudesta ja valtiollisista asioista vastaavan komitean ("Committee on Homeland Security and Governmental Affairs") puheenjohtajana.


title: Ron Johnson

text: Ennen politiikkaan lähtemistä Johnson työskenteli muoviteollisuuden parissa. Johnson opiskeli kauppatieteitä Minnesotan yliopistossa ja valmistui maisteriksi vuonna 1979.


title: Abergele & Pensarnin rautatieasema

text: Abergele & Pensarnin rautatieasema () on rautatieasema Abergelen markkinakaupungin Pensarnin lähiössä Conwyn county borough’n alueella, Walesissa. Se sijaitsee North Wales Coast Linen varrella.


title: Abergele & Pensarnin rautatieasema

text: Asema avattiin 1. toukokuuta 1848 nimellä Abergele. Ei ole tiedossa, missä vaiheessa nimi on täydentynyt nykyiseen muotoonsa. Asemaa käytti 70 932 matkustajaa kaudella 2015–2016.


title: Abergele & Pensarnin rautatieasema

text: Abergelen ja Llandulasin välillä sattui vuonna 1868 junaonnettomuus, kun Holyheadiin matkalla ollut postijuna törmäsi Llandulasista alamäessä karkuun päässeisiin tavaravaunuihin. Törmäyksessä ja sitä seuranneessa palossa kuoli 33 ihmistä.


title: Mankato (Minnesota)

text: Mankato on kaupunki Minnesotan osavaltiossa Yhdysvalloissa. Kaupungin pinta-ala on reilut 47 neliökilometriä ja asukasluku noin 41 000.


title: Mankato (Minnesota)

text: Mankato oli alkujaan Dakota-intiaanien asuinaluetta. Ensimmäiset eurooppalaiset uudisasukkaat tulivat alueelle 1700-luvulla. Mankaton ensimmäinen kauppa avattiin vuonna 1800-luvun puolivälissä ja vuonna 1868 kaupunki liitettiin osaksi rautateitä. Samana vuonna kaupunkiin perustettiin normaalikoulu, josta kehittyi monien vaiheiden kautta nykyinen Minnesotan osavaltionyliopisto, Mankato.


title: Davis Love III

text: Davis Love III (s. 13. huhtikuuta 1964 Charlotte, Pohjois-Carolina) on yhdysvaltalainen golfammattilainen.


title: Davis Love III

text: Love voitti PGA:n mestaruusturnauksen vuonna 1997. Hän sijoittui toiseksi Masters-turnauksessa vuosina 1995 ja 1999 sekä Yhdysvaltain avoimissa vuonna 1996. Kaikkiaan hän voitti PGA-kiertueella 21 kertaa. Hän kilpaili Ryder Cupissa vuosina 1993, 1995, 1997, 1999, 2002 ja 2004 sekä toimi Yhdysvaltain Ryder Cup -joukkueen kapteenina vuosina 2012 ja 2016.


title: Shelley Moore Capito

text: Shelley Moore Capito (s. 26. marraskuuta 1953 Glen Dale, Marshallin piirikunta, Länsi-Virginia) on yhdysvaltalainen republikaanipoliitikko, joka on toiminut vuodesta 2015 lähtien Länsi-Virginian senaattorina Yhdysvaltain senaatissa. Ennen senaattia Capito toimi vuosina 1997–2001 Länsi-Virginian lainsäädäntöelimessä ja 2001–2015 Länsi-Virginian kongressiedustajana Yhdysvaltain edustajainhuoneessa.


title: Shelley Moore Capito

text: Capiton isä oli Länsi-Virginian kuvernöörinä ja kongressiedustajana toiminut Arch A. Moore Jr..


title: Suomen lasten lauluja

text: Suomen lasten lauluja on lauluyhtye Rajattoman lastenmusiikkialbumi. Se julkaistiin 5. syyskuuta 2012.


title: Suomen lasten lauluja

text: Albumilla on yksitoista tunnettua suomenkielistä lastenlaulua sekä aiemmin julkaisemattomat kappaleet ”Ukko Nooan arkistossa”, ”Minä ratsastan” ja ”Meidän möröt”.


title: Suomen lasten lauluja

text: Albumin kanssa samoihin aikoihin ilmestyi Otavan julkaisema "Suomen lasten laulukirja". Kirjan on koonnut Essi Wuorela, ja se sisältää 140 lastenlaulua.


title: Jevhen Petruševytš

text: Jevhen Petruševytš (; 3. kesäkuuta 1863 Busk, Galitsia, Itävallan keisarikunta – 29. elokuuta 1940 Berliini, Saksa) oli ukrainalainen poliitikko, joka toimi vuosina 1918–1919 lyhytaikaisen Länsi-Ukrainan kansantasavallan presidenttinä.


title: Jevhen Petruševytš

text: Petruševytš opiskeli oikeustiedettä Lvivin yliopistossa ja toimi lakimiehenä Sokalissa ja Skolessa. Hänet valittiin Ukrainan kansallisdemokraattisen puolueen edustajana Itävallan valtakunnanneuvostoon vuonna 1907 ja Galitsian maapäiville vuonna 1910. Vuonna 1917 hänestä tuli Itävallan parlamentin ukrainalaisryhmän puheenjohtaja. Kun keisari Kaarle I ensimmäisen maailmansodan lopussa lupasi muuttaa Itävalta-Unkarin liittovaltioksi, Petruševytš kutsui Lviviin 18. lokakuuta 1918 ukrainalaisten kansalliskokouksen, jossa julistettiin perustetuksi Länsi-Ukrainan valtio. Keisarikunnan hajottua se julistettiin kokonaan itsenäiseksi kansantasavallaksi ja Petruševytš valittiin sen presidentiksi. Länsi-Ukrainan kansantasavalta yhdistyi tammikuussa 1919 Ukrainan kansantasavallan kanssa, jolloin hänet nimettiin Ukrainan direktoriohallituksen kuudenneksi jäseneksi. Puolan armeijan vallattua pääosan Galitsiasta Länsi-Ukrainan hallitus luovutti kesällä 1919 kaiken toimivaltansa Petruševytšille, josta tuli nimellisesti alueen diktaattori, mutta hänen armeijansa joutui pian peräytymään itään Ukrainan kansantasavallan alueelle. Riitaannuttuaan direktorion johtajan Simon Petljuran kanssa hän erosi hallituksesta ja lähti Ukrainasta marraskuussa 1919.


title: Jevhen Petruševytš

text: Petruševytš perusti heinäkuussa 1920 Wienissä Länsi-Ukrainan pakolaishallituksen. Se menetti merkityksensä, kun Kansainliitto vuonna 1923 tunnusti koko Galitsian kuuluvan Puolalle. Petruševytš asui sen jälkeen maanpaossa Saksassa.


Luettelo Liperin julkisista taideteoksista ja muistomerkeistä sisältää Liperin kunnassa olevat pysyvät patsaat, muistomerkit ja muistolaatat.


Etiopian kansallisarkisto ja -kirjastolaitos (, lyh. "NALA") on Addis Abeban kaupungissa toimiva Etiopian valtiollinen laitos, johon kuuluu maan kansalliskirjasto ja kansallisarkisto.


title: Etiopian kansallisarkisto ja -kirjastolaitos

text: Ethiopian kansalliskirjasto ja -arkistolaitos sai alkunsa vuonna 1944 yleisenä kirjastona, joka tunnettiin alkujaan nimellä "wemezekir". Kirjaston vihki käyttöön Ethiopian keisari Haile Selassie; kirjaston pohjan muodostivat keisarin lahjoittamat teokset.


text: Marraskuussa 2017 uutisoitiin 13-kerroksisen laajennusosan rakentamisesta NALE:lle Addis Abebaan. Rakennuksen on tarkoitus nousta jo kesään 2018 mennessä. Etiopian kansallisarkisto ja -kirjastolaitos tähtää visiossaan Afrikan viiden johtavan kansallisarkisto- ja kirjastolaitoksen joukkoon vuoteen 2020 mennessä.


title: Gwyneddin kuningaskunta

text: Gwyneddin kuningaskunta oli kuningaskunta Pohjois-Walesissa suurin piirtein nykyisen Gwyneddin kreivikunnan alueella. Se perustettiin Rooman valtakunnan vallan romahdettua Britanniassa ja sen kuninkailla oli merkittävä rooli itsenäisen Walesin historiassa ja osa heistä hallitsi suuria osia nykyisestä Walesista. Sen viimeisenä itsenäisenä hallitsijana pidetty Llywelyn ap Gruffudd sai surmansa taistelussa Englantia vastaan.


title: Gwyneddin kuningaskunta

text: Gwynedd muodostui Rooman valtakunnan vallan luhistuessa Britanniassa. Nimi Gwynedd mainitaan ensimmäisen kerran 500-luvulla tehdyssä kivikaiverruksessa Penmachnossa, jossa käytetään nimen latinalaista muotoa "Venedotia". Nimi on todennäköisesti kelttiläistä alkuperää, mutta sen tarkemmasta merkityksestä on useita toisistaan poikkeavia teorioita. Gwyneddin myyttinen perustaja oli Cunedda, mutta ensimmäinen sen aikalaislähteissä mainittu hallitsija oli Maelgwn. 600-luvulla Gwynedd soti anglosaksien perustamaa Northumbrian kuningaskuntaa vastaan. Merfyn ap Gwriad perusti uuden dynastian vuonna 825 ja monet sittemmän Walesin historian merkkihenkilöt polveutuvat hänestä. Rhodri Mawr oli ensimmäinen Walesin yhdistänyt hallitsija, mutta alue hajosi jälleen hänen kuoltuaan. Sittemmin Gwyneddistä tuli osa Deheubarthin kuningas Hywel Ddan alueita 900-luvun lopulla ja 1000-luvun alussa alue saattoi olla viikinkien perustaman Dublinin kuningaskunnan alaisuudessa.


title: Gwyneddin kuningaskunta

text: Gwyneddistä tuli jälleen merkittävä tekijä Gruffudd ap Llywelynn valtakaudella. Hän valtasi suuria osia Walesista, mutta alue hajosi jälleen hänen kuollessaan vuonna 1064. 1000-luvun lopulla valtaan nousi Merfyn ap Gwriadin jälkeläinen Gruffudd ap Cynan ja vuonna 1137 hänen poikansa Owain Gwynedd. Owainin kuoltua kuningaskunta ajautui taisteluihin hänen poikiensa välillä, mutta lopulta valtaan nousi hänen pojanpoikansa Llywelyn ap Iorwerth. Englanti tunnusti hänen pojanpoikansa Llywelyn ap Gruffuddin Walesin prinssiksi vuonna 1267. Llywelyn ajautui kuitenkin kahteen sotaan englantilaisia vastaan vuosina 1276–7 ja 1282–3 saaden surmansa taistelussa vuonna 1282. Hänen veljensä Dafydd ap Gruffudd jäi vangiksi vuonna 1283 ja teloitettiin. Rhuddlanin säädöksellä vuonna 1284 entinen Gwynedd jaettiin Angleseyn, Caernarfonin ja Merionethin kreivikuntiin.


Luettelo Outokummun julkisista taideteoksista ja muistomerkeistä sisältää Outokummun kaupungissa (aikaisemmin Kuusjärvi) olevat pysyvät patsaat, muistomerkit ja muistolaatat.


title: Mária Littomeritzky

text: Mária Littomeritzky (12. toukokuuta 1927 Szeged – 24. joulukuuta 2017) oli unkarilainen uimari.


title: Mária Littomeritzky

text: Littomeritzky osallistui kolmiin perättäisiin kesäolympialaisiin vuosina 1948–1956. 4×100 m vapaauintiviestissä hän sijoittui Unkarin joukkueessa Lontoossa 1948 viidenneksi, Helsingissä 1952 olympiakultaan uiden kuitenkin vain alkuerässä ja Melbournessa 1956 seitsemänneksi. Melbournessa hän sijoittui myös 100 metrin perhosuinnissa neljänneksi. Samalla matkalla Littomeritzky saavutti EM-hopeaa Torinossa 1954, missä hän kuului myös Unkarin kultaa voittaneeseen viestijoukkueeseen. Littomeritzky kuoli 90-vuotiaana 24. joulukuuta 2017.


title: Corey Pavin

text: Corey Pavin (s. 16. marraskuuta 1959 Oxnard, Kalifornia) on yhdysvaltalainen golfammattilainen.


title: Corey Pavin

text: Pavin voitti Yhdysvaltain avoimen turnauksen vuonna 1995. Hän sijoittui toiseksi PGA:n mestaruuskilpailussa 1994 ja kolmanneksi Masters-turnauksessa vuonna 1992. Kaikkiaan hän voitti PGA-kiertueella 15 kertaa. Hän kilpaili Ryder Cupissa vuosina 1991, 1993 ja 1995 sekä toimi Yhdysvaltain Ryder Cup -joukkueen kapteenina vuonna 2010.


title: Tsen Tou Jilin

text: Tsen Tou Jilin on kiinalainen jääkiekkoseura, joka on kotoisin Jilinin kaupungista, Kiinasta. Se pelaa Venäjän toiseksi korkeimmalla sarjatasolla VHL-liigassa.


title: Tsen Tou Jilin

text: "(Tilanne 28. tammikuuta 2019)"


title: Lee Janzen

text: Lee Janzen (s. 28. elokuuta 1964 Austin, Minnesota) on yhdysvaltalainen golfammattilainen.


title: Lee Janzen

text: Janzen voitti Yhdysvaltain avointen mestaruuden vuosina 1993 ja 1998. Kaikkiaan hän voitti PGA-kiertueella kahdeksan kertaa. Hän kilpaili Ryder Cupissa vuosina 1993 ja 1997.


title: Naisten yleisluistelun maailmanmestaruuskilpailut 1939

text: Vuoden 1939 naisten yleisluistelun maailmanmestaruuskilpailut käytiin Tampereella, Suomessa 26.–27. helmikuuta. Kilpailurata sijaitsi Ratinassa, ja järjestäjänä toimi Tampereen Pyrintö. Osallistujia oli kahdeksan joista kuusi Suomesta ja yksi Puolasta sekä Alankomaista.


text: Aiemmin himmeämmille mitaleille jäänyt Suomen Verné Lesche voitti näissä kisoissa ensimmäisen mailmanmestaruutensa. Kaikki mitalit jäivät Suomeen, kun hopealle ylsi Liisa Salmi ja pronssille Laura Tamminen.


title: David Toms

text: David Toms (s. 4. tammikuuta 1967 Monroe, Louisiana) on yhdysvaltalainen golfammattilainen.


title: David Toms

text: Toms voitti PGA:n mestaruuskilpailun vuonna 2001. Kaikkiaan hän voitti PGA-kiertueella 13 kertaa. Hän kilpaili Ryder Cupissa vuosina 2002, 2004 ja 2006.


title: Mykola Mihnovskyi

text: Mykola Mihnovskyi (; 1873 Turivka, Pultavan kuvernementti, Venäjän keisarikunta – 3. maaliskuuta 1924 Kiova, Ukrainan neuvostotasavalta, Neuvostoliitto) oli ukrainalainen nationalistinen poliitikko ja Ukrainan itsenäisyysliikkeen tärkeä ideologi.


title: Mykola Mihnovskyi

text: Mihnovskyi opiskeli lakimieheksi Kiovan yliopistossa ja osallistui opiskeluaikanaan vuonna 1891 kansallismielisen Tarasilaisen veljeskunnan perustamiseen. Hän julkaisi vuonna 1900 pamfletin "Samostijna Ukrajina" (”Itsenäinen Ukraina”), jossa hän vaati Karpaateilta Kaukasukselle ulottuvan itsenäisen Ukrainan valtion perustamista. Samana vuonna perustettu Ukrainan ensimmäinen nykyaikainen puolue, Vallankumouksellinen ukrainalainen puolue (RUP), omaksui sen ohjelmakseen. Puolue kuitenkin luopui kiistanalaisena pidetystä itsenäisyysvaatimuksesta jo vuonna 1902, jolloin Mihnovskyi perusti uuden, entistä jyrkemmän Ukrainan kansallispuolueen (UNP). Hän levitti itsenäisyysaatetta seuraavina vuosina useissa julkaisemissaan lyhytikäisissä lehdissä. Yhteiskunnallisilta mielipiteiltään hän oli vasemmistolainen.


title: Mykola Mihnovskyi

text: Helmikuun vallankumouksen jälkeen vuonna 1917 Mihnovskyi oli ensimmäisten joukossa organisoimassa Ukrainalle omaa armeijaa. Hän liittyi nyt porvarilliseen Ukrainan demokraattiseen talonpoikaispuolueeseen. Hän tuki Pavlo Skoropadskin hetmanaatin kukistamista marraskuussa 1918, koska Skoropadski oli ilmoittanut luopuvansa Ukrainan itsenäisyydestä. Bolševikkien valtaantulon jälkeen Mihnovskyi pakeni lyhyen vangitsemisen Kubanille ja myöhemmin Pultavan alueen maaseudulle. Hän palasi Kiovaan vuonna 1924, mutta jouduttuaan neuvostoviranomaisten vainoamaksi hän teki itsemurhan samana vuonna.


title: Vietnamin kansalliskirjasto

text:
Vietnamin kansalliskirjasto (, , ) on Hanoin kaupungissa toimiva Vietnamin kansalliskirjasto.
Kirjaston johtaja on Kieu Thuy Nga (Ms.).


title: Vietnamin kansalliskirjasto

text: Kansalliskirjasto tulkitsee toimintansa alkaneen 29.11.1917, kun (Ranskan) Indokiinan julkinen keskuskirjasto (Central Public Library of Indochina) perustettiin. Ovet yleisölle avattiin 1. syyskuuta 1919. Kirjaston myöhempiä nimiä olivat Pierre Pasquierin kirjasto (Pierre Pasquier Library, 28.2.1935–), Kansalliskirjasto (National Library, 20.10.1945–), Hanoin keskuskirjasto (Centre Library of Hanoi, 2/1947–). Nykyisen nimen (National Library of Vietnam) kirjasto sai 21. marraskuuta 1958.


title: Latokartano (Perniö)

text: Latokartano () on kylä Perniön etelälaidalla Kiskonjoen varrella Salon kaupungissa Varsinais-Suomessa.


title: Latokartano (Perniö)

text: Perniön- ja Kiskonjokien varrelta on löytynyt useita viitteitä pronssi- ja rautakautisesta asutuksesta. Ne sijaitsevat Latokartanon tuntumassa naapurikylien puolella. Latokartanon alueella on jäänteitä etenkin keskiaikasesta asutuksesta. Latokartanon asuttivat luultavasti ruotsalaiset 1200- ja 1300-lukujen aikana. Nykyisen kylän alue kuului alkujaan viereisen Pyhäjoen kuninkaankartanon maihin, jotka lahjoitettiin 1400-luvulla kirkolle. Maat palasivat kruunulle 1500-luvulla ja Kustaa Vaasa perusti Kiskonjoen varteen Näsen kuninkaankartanon, josta Latokartanon kylä on saanut alkunsa.


title: Latokartano (Perniö)

text: Näse sijaitsi aluksi Kiskonjoen ja Perniönjoen yhtymäkohdassa Muntolannokalla, johon syntyi merkittävä varhaisteollinen keskittymä ja kauppapaikka. Kartano siirtyi nykyiselle paikalleen vuonna 1690 ja hiljalleen teollisuus siirtyi hieman idemmäs Latokartanonkosken ympäristöön, jossa oli ollut myllyjä jo 1300-luvusta lähtien. Myös kauppapaikka siirtyi teollisuuden mukana. Teollisuuskeskittymä siirtyi 1800-luvulla naapurikylään Kuustoon, jossa kartanolla oli myös omistuksia.


Luettelo Polvijärven julkisista taideteoksista ja muistomerkeistä sisältää Polvijärven kunnassa olevat pysyvät patsaat, muistomerkit ja muistolaatat.


title: Franks

text: Franks on sukunimi, joka on muun muassa seuraavilla henkilöillä:


Luettelo Rääkkylän julkisista taideteoksista ja muistomerkeistä sisältää Rääkkylän kunnassa olevat pysyvät patsaat, muistomerkit ja muistolaatat.


title: Elastic Band

text: Elastic Band oli walesilainen 1960-luvun lopulla toiminut yhtye, joka yhdisteli musiikissaan psykedeelistä ja progressiivista rockia sekä soulia. Se aloitti uransa nimellä SilverStone, mutta muutti sittemmin nimensä ja sai vuonna 1968 levytyssopimuksen Decca Recordsilta.


title: Elastic Band

text: Yksi yhtyeen jäsenistä oli kitaristi Andy Scott, joka myöhemmin vaikutti Sweet-yhtyeessä. Hänen lisäkseen yhtyeeseen kuuluivat vuosina 1968–1969 hänen veljensä Dave Scott (basso, saksofoni), Sean Jenkins (rummut) ja Ted Yeadon (laulu, kosketinsoittimet, puhallinsoittimet, lyömäsoittimet). Yhtye levytti kaksi heikosti menestynyttä singleä ja albumin "Expansions on Life" (1969). Lisäksi yhtye keikkaili Britanniassa ja esiintyi televisio-ohjelmissa. Elastic Band hajosi, kun solisti Ted Yeadon siirtyi Love Affair -yhtyeeseen Steve Ellisin tilalle.


title: Elastic Band

text: Alkuperäiset Elastic Band -levyt ovat arvokkaita, mutta Repertoire Records julkaisi vuonna 1992 "Expansions on Life" -albumista CD-painoksen, jossa on lisäksi bonuskappaleina yhtyeen julkaisemat singlet. Uusi painos albumista ilmestyi 2009.


title: Sixties Man

text: Sixties Man on brittiläisen Sweet-yhtyeen kappale ja single vuonna 1980 julkaistulta albumilta "Waters Edge". Se jäi alkuperäisen Sweetin viimeiseksi singleksi.Perttunen & Väistö 2003, s. 77. Kappaleen kirjoittivat yhtyeen entinen tuottaja Pip Williams ja Peter Hutchins. Laulu käsittelee tunnustusta 1960-luvun musiikille ja ikävää Woodstockiin ja Strawberry Fieldiin.


title: Sixties Man

text: Britanniassa singlen julkaisi Polydor ja Yhdysvalloissa Capitol. Singlen B-puolella on Britannian-painoksessa heavy-tyylinen ”Oh Yeah!” ja Amerikan-painoksessa ”Waters Edge”.


title: Pertti Seppälä

text: Pertti Tapani Seppälä (s. 23. lokakuuta 1951 Viitasaari) on sinologi, kirjailija, suomentaja, luennoitsija, antikvaarinen kirjakauppias ja kustantaja.


title: Pertti Seppälä

text: Seppälä tuli ylioppilaaksi Lauttasaaren yhteiskoulusta 1971 ja valmistui humanististen tieteiden kandidaatiksi Helsingin yliopistosta 1977. Hän opiskeli siellä myös kiinan kieltä 1974–1977 ja jatkoi kiinan kielen ja kirjallisuuden opintoja Pekingissä 1977–1978 (Beijing yuyan xueyuan eli Pekingin kieli-instituutti) ja Shanghaissa 1978–1980 (Fudan daxue eli Fudanin yliopisto). Hän opiskeli Pekingin kieli-instituutissa lähinnä kiinan kieltä, Fudanin yliopistossa Kiinan klassista ja modernia kirjallisuutta.


title: Pertti Seppälä

text: Rabindranath Tagoren innoittamana hän opiskeli Helsingissä bengalin kieltä Bertil Tikkasen johdolla 1991–1993. Seppälä on opiskellut myös muinaisegyptiä ja japania. Vuodesta 2015 lähtien hän on opiskellut Helsingin kesäyliopistossa espanjaa ja latinaa.


title: Pertti Seppälä

text: Suomi-Kiina -seuran "Kiina sanoin ja kuvin" -lehden päätoimittajana Seppälä työskenteli 1982–1985. Seppälä perusti vanhoja kirjoja myyvän antikvaarisen kirjakaupan, Antikvariaatti Syvän unen, 1988 veljensä Matti Seppälän kanssa, samoin Memfis Books -kustantamon 2001. Antikvariaatti Syvä uni lopetti toimintansa kivijalkakauppana Fredrikinkatu 55:ssä kesäkuun lopussa 2015. Sittemmin liike on toiminut netissä osana antikvaarista sivustoa www.antikvaari.fi. Seppälä on toiminut myös tuntiopettajana Helsingin yliopistossa sekä kirjallisuuskriitikkona. Hän on myös käsikirjoittanut ja ohjannut radiodokumentteja Yleisradiolle. Seppälä kävi Ylen järjestämän freelancer-kurssin 1976. Radio Yle 1:n Radioateljeelle hän käsikirjoitti ja ohjasi vuosina 1986-2016 noin 40 tunnin mittaista radiodokumenttia ja featurea. Radio Yle 1:n Kolmannen maailman puheevuoroihin Seppälä teki lähes 20 radioesseetä, joista useimmissa kritisoitiin vahvasti Kiinan diktatuuria. Radioateljeen toiminta Ylessä loppui vuonna 2017. Seppälä käsikirjoittaa nykyisin sen jatkajalle, Radio Yle 1:n Radiogallerialle.


title: Pertti Seppälä

text: Seppälä on toiminut koko ajan kirjailijana ja suomentajana. Suomennoksensa hän on tehnyt valtaosin kiinan kielestä.


title: Lauri Tarkiainen

text: Lauri Tarkiainen (29. elokuuta 1946 Helsinki – 23. kesäkuuta 2003) oli suomalainen teatteriohjaaja ja runoilija. Hän kirjoitti 1966 ylioppilaaksi Helsingin Suomalaisesta Yhteiskoulusta ja kävi Suomen Teatterikoulun ohjaajalinjan 1966–1969. Tarkiainen oli Jyväskylän kaupunginteatterin johtajana 1972–1973 ja ohjaajana Rovaniemen Teatterissa ja Lappeenrannan kaupunginteatterissa.


title: Pikihelmet

text: Pikihelmet ("Rhodotypos") on ruusukasvien (Rosaceae) heimoon kuuluva kasvisuku. Sukuun luetaan kuuluvaksi nykyisin vain yksi laji: lumipikihelmi ("Rhodotypos scandens"). Aikojen kuluessa sukuun on kuvattu kolme muutakin lajia, mutta niiden on sittemmin todettu olevan sama laji kuin lumipikihelmi.


title: Petterikit

text: Petterikit ("Forsskaolea") on nokkoskasvien (Urticaceae) heimoon kuuluva kasvisuku. Sukuun luetaan kuuluvaksi seitsemän lajia.


title: Johannes Linnankosken nuoruudenkoti

text: Johannes Linnankosken nuoruudenkoti on kirjailija Johannes Linnankosken museoitu nuoruudenkoti Askolassa Vakkolan kylässä. Suuri osa sisustuksesta on Vakkolan kylästä, mutta esillä on myös Linnankoskelle kuulunutta esineistöä. Linnankosken tuotantoa ja valokuvia on myös esillä. Museo perustettiin vuonna 1938.


title: Askolan kotiseutumuseo

text: Askolan kotiseutumuseo on paikallismuseo Askolassa, Itä-Uudellamaalla. Museossa esitellään sekä esihistoriaa että maatalousvaltaista Askolaa 1900-luvun alkupuolella.


title: Askolan kotiseutumuseo

text: Askola kuuluu maamme vanhimpiin asuinpaikkoihin. Esihistoriallinen osasto valottaa kivikautista aikaa esittelemällä poikkeuksellisen monipuolista arkeologista kokoelmaa. Noin 10 000 vuotta sitten ensimmäiset ihmiset tulivat alueelle, meren rannalle.


title: Askolan kotiseutumuseo

text: Museossa pääsee näkemään leivän eri vaiheita viljan kylvöstä torimyyntiin saakka. 1800-luvun loppupuolella ruisleipä oli pitäjän tärkein myyntituote. Museossa pääsee tutustumaan myös rakentamiseen, metsästämiseen ja tukinuittoon liittyvään esineistöön. Viljamakasiinissa on katseltavaa kaikenikäisille. Yksi museon aarre on puinen polkupyörä, kansanpyörä 1900-luvun alusta. Askolalainen pitopöytä on kävijöiden suosikki.


title: Askolan kotiseutumuseo

text: Vuonna 1948 avattu näyttely pappilan navetan ylisillä on kasvattanut kokoaan ja muuttanut muotoaan vuosikymmenten kuluessa. Nykyään museo sijaitsee viljamakasiinissa kirkon ja kellotapulin naapurissa. Askola-seura ry:n ylläpitämä museo on auki kesäsunnuntaisin ja sinne on vapaa pääsy. Seura hoitaa myös Askolan hiidenkirnuja.


title: Forydin rautatieasema

text: Forydin rautatieasema (myöhemmin Kinmel Bay Halt) oli rautatieasema Kinmel Bayn kylässä nykyisen Conwyn county borough’n alueella, Walesissa. Se sijaitsi North Wales Coast Linen varrella.


title: Forydin rautatieasema

text: Alkuperäinen Forydin asema avattiin 5. lokakuuta 1858 Vale of Clwyd Railwayn varrelle. Tämä ensimmäinen asema suljettiin 20. huhtikuuta 1885, kun sen tilalle avattiin uusi asema North Wales Coast Linen varrelle. Aseman kohdalla radalla oli neljät raiteet, mutta asemalle tuli vain kaksi laituria ja yksinkertaiset odotustilat.


title: Forydin rautatieasema

text: Forydin asemaa käyttivät pääasiassa rannikolle tulevat lomailijat, ja lomakauden ulkopuolella se olikin hiljainen. Se suljettiin säästösyistä ensimmäisen maailmansodan ajaksi 2. heinäkuuta 1917 ja avattiin uudelleen 1. heinäkuuta 1919. Pitkään sitä ei kuitenkaan pidetty auki, vaan se suljettiin jo 5. tammikuuta 1931.


title: Forydin rautatieasema

text: Vielä sulkemisen jälkeenkin asema avattiin kokeeksi uudestaan kesäkausiksi 1938 ja 1939 nimellä Kinmel Bay Halt. Viimeisen kerran sitä käytettiin 2. syyskuuta 1939, vaikka virallisesti se suljettiin vasta 9. lokakuuta 1948. Sulkemisen jälkeen asema purettiin eikä siitä ole enää mitään jäljellä.


title: Nurmijärven rovastikunta

text: Nurmijärven rovastikunta Suomen evankelis-luterilainen kirkon Espoon hiippakuntaan kuuluva rovastikunta. Siihen kuuluvat Hyvinkään, Nurmijärven ja Mäntsälän seurakunnat. Nurmijärven rovastikunnan lääninrovasti on Ilkka Järvinen.


title: Nurmijärven rovastikunta

text: Nurmijärven rovastikunta erotettiin Tuusulan rovastikunnasta samalla, kun Espoon hiippakunta perustettiin vuonna 2004. Espoon tuomiokapituli aloitti vuonna 2016 rovastikuntajakouudistuksen. Sen tarkoituksena on muun muassa yhditää Nurmijärven rovastikunta ja Tuusulan rovastikunta.


title: Rhylin rautatieasema

text: Rhylin rautatieasema on rautatieasema Rhylin kaupungissa Denbighshiressä, Walesissa. Se sijaitsee North Wales Coast Linen varrella.


title: Rhylin rautatieasema

text: Asema avattiin 1. toukokuuta 1848. Sitä käytti 537 304 matkustajaa kaudella 2015–2016.


Luettelo Valtimon julkisista taideteoksista ja muistomerkeistä sisältää Valtimon kunnassa olevat pysyvät patsaat, muistomerkit ja muistolaatat.


title: Kristus Pantokrator

text: Kristus Pantokrator () on kristillinen kuva-aihe ja erityisesti ortodoksisessa kirkossa suosittu Jeesusta esittävä ikoni. Pantokrator-ikoni on sijoitettu kirkoissa yleensä kupolin sisäpintaan tai apsidiin. Ikoni on tavallisesti puolivartalokuva Jeesuksesta. Jeesuksella on usein toisessa kädessään Raamattu ja toinen käsi on siunaavassa asennossa. Jeesuksella on yllään kuninkuutta, salaisuutta ja ihmisyyttä symboloiva himation.


title: Jussi Hanska

text: Jussi Hanska (s. 1967) on suomalainen on suomalainen historioitsija, jonka erikoisalaa on keskiajan historia, erityisesti kirkko- ja sosiaalihistoria. Hän on filosofian tohtori ja Tampereen yliopiston yleisen historian dosentti.


title: Kerteselkä

text: Kerteselkä on Keski-Suomessa Jämsässä sijaitseva järvi.


title: Kerteselkä

text: Järven pinta-ala on 524 hehtaaria eli 5,2 neliökilometriä. Se on 7,3 kilometriä pitkä ja 2,9 kilometriä leveä. Järvellä on koilliseen työntyvä lahti, jossa on Mustalahden ja Kivilahden lahdenhaarat, ja ne kasvattavat järven leveyttä. Järven keskikohdalla järvi on leveimmillään 1,5 kilometriä leveä. Järven ympäristö on alavaa maata ja sen ympäristössä on vain muutama mäki, mutta sen rannat voivat olla paikoin jyrkät. Viitavuoren kallioinen pää ulottuu lähes järven kaakkoispäähän asti.


title: Kerteselkä

text: Järvessä on laskettu olevan 11 saarta. Niiden yhteispinta-ala on 6 hehtaaria, mikä on noin 1,1 % järven kokonaispinta-alasta. Saarista Ruunusaari ja Lammassaari ovat yli hehtaarin suuruisia, muista saarista 8 ovat yli aarin ja yksi on alle aarin kokoinen. Muita karttaan nimettyjä saaria ovat Pikku-Ruopas, Iso-Ruopas, Pikku-Harmaa ja Pukkisaari.


title: Kerteselkä

text: Järvi on luodattu ja siitä on julkaistu syvyyskartat. Sen tilavuus on 36 miljoonaa kuutiometriä eli 0,036 kuutiokilometriä. Järven keskisyvyys on 6,8 metriä ja suurin syvyys on 35,1 metriä. Järven luoteispäästä Kylmälahdesta sen kaakkoispään Likolahteen ulottuu järven pituinen syvänne. Siinä on useita yli 15 metriä syviä syvänteitä, joita ovat luoteispään järvenosassa, Kerten kulmakunnan kohdalla ja Matokulman kohdalla. Syvin kohta sijaitsee Kerten kohdalla, missä on 1,5 kilometriä pitkä yli 30 metriä syvä syvänne.


title: Kerteselkä

text: Järven rantaviivan pituus on 35 kilometriä, josta saarten rantaviivan yhteispituus on 3 kilometriä. Sen rannat ovat kartasta katsoen metsämaata, joka on paikoin soistunutta ja jota rikkovat jotkin rantaan asti ulottuvat pellot. Järvellä on muutama kulmakunta, joita ovat Vedenpää, Ylösvesi, Kerte ja Matokulma. Asutus on haja-asutusta ja vapaa-ajan asutusta. Niille johtaa tiet pohjoispuolella kulkevalta kantatieltä 56 tai siitä haarautuvalta yhdystieltä 14329.


title: Kerteselkä

text: Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6, Keuruun reitti) Kertejoen valuma-alueella (35.69), jonka Kerteselän lähialueeseen (35.692) järvi kuuluu. Järven vedenpinnan korkeus on 104,4 metriä mpy.


title: Kerteselkä

text: Kerteselkä on Kertejoen valuma-alueen keskusjärvi. Se saa pääosan vedestään Myllyojan valuma-alueelta (35.693), Syväojan valuma-alueelta (35.694), Palsinajärven valuma-alueelta (35.695) ja Kuorikkaojan valuma-alueelta (35.696). Siellä sijaitsee Palsinajärvi (42 ha), joka laskee Kerteselän kaakkoispäähän. Kerteselän lähialueella on kahdeksan muuta yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Iso-Mustinki (13 ha), joka laskee Särkisjärven (1 ha) ja Lepolan (1 ha) kanssa Kivilahteen, Ohralammi (1 ha), joka laskee Kivilahteen etelästä päin, Ehunlammi (3 ha), Suolammi (1 ha), Iso-Haukinen (3 ha) ja Pikku-Haukinen, jotka laskevat yhdessä Kivilahteen, sekä vielä Kotajärvi (2 ha), joka laskee järven kaakkoispäähän.


title: Kerteselkä

text: Järven laskujoki Kertejoki laskee Säynäänlahdessa 5,5 metriä alempana sijaitsevaan Kuoreveteen.


title: Galerna (S71)

text: Galerna (runkonumero S71) on Espanjan laivaston vuonna 1981 vesille laskettu Galerna-luokan sukellusvene.


title: Galerna (S71)

text: Alus tilattiin toukokuussa 1975 Cartagenasta, missä köli laskettiin 5. syyskuuta 1977. Alus laskettiin vesille 5. joulukuuta 1981 ja otettiin palvelukseen 22. tammikuuta 1983.


title: Galerna (S71)

text: Alus on palveluksessa vuonna 2018.


title: Uuranjärvi

text: Uuranjärvi on Keski-Suomessa Keuruulla ja Multialla sijaitseva järvi.


title: Uuranjärvi

text: Järven pinta-ala on 400 hehtaaria eli 4,0 neliökilometriä. Se on 4,6 kilometriä pitkä ja 2,0 kilometriä leveä. Järvi on pitkän ja kapean muotoinen, mutta siitä työntyy kilometrin verran itään Pesälahti. Järvessä on kartan mukaan kaksi saarta, joista on karttaan on nimetty vain Korkatinsaari.


title: Uuranjärvi

text: Järven rantaviivan pituus on 17 kilometriä. Se rannat ovat metsämaata paitsi Pesälahden lahdensuulla olevat Peltoniemen pellot. Asutus on haja-asutusta ja vapaa-ajan asutusta. Niille johtaa tiet seututieltä 621, yhdystieltä 16515 ja 16517. Järvestä noin puolet kuuluu Multialle ja loput Keuruulle.


title: Uuranjärvi

text: Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6, Keuruun reitti) Tarhianjoen alueella (35.63), jonka Uuranjärven valuma-alueeseen (35.635) järvi kuuluu. Järven vedenpinnan korkeus on 185,9 metriä mpy.


title: Uuranjärvi

text: Järvi saa pääosan vedestään omalta valuma-alueeltaan, sillä se kuuluu Tarhianjoen alueen latvavesiin. Uuranjärven valuma-alueella on neljä muuta yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat yhteiseltä ojitetulta suolta Rautolahteen laskevat Uuranmäenlampi (8 ha), Nevalampi (4 ha) ja Talkkunalampi (2 ha).


title: Uuranjärvi

text: Järven laskujoki Pesäjoki yhtyy Soutujoella Soutujokeen, joka laskee Tarhapäänjärveen. Tämä laskee Keurusselän Tarhian lahteen.


Luettelo Kaskisten julkisista taideteoksista ja muistomerkeistä sisältää Kaskisten kaupungissa olevat pysyvät patsaat, muistomerkit ja muistolaatat.


Luettelo Korsnäsin julkisista taideteoksista ja muistomerkeistä sisältää Korsnäsin kunnassa olevat pysyvät patsaat, muistomerkit ja muistolaatat.


Luettelo Kruunupyyn julkisista taideteoksista ja muistomerkeistä sisältää Kruunupyyn kunnassa olevat pysyvät patsaat, muistomerkit ja muistolaatat. Kruunupyyhynn on liitetty Alavetelin ja Teerijärven kunnat.


Luettelo Luodon julkisista taideteoksista ja muistomerkeistä sisältää Luodon kunnassa olevat pysyvät patsaat, muistomerkit ja muistolaatat.


Luettelo Närpiön julkisista taideteoksista ja muistomerkeistä sisältää Närpiön kaupungissa olevat pysyvät patsaat, muistomerkit ja muistolaatat. Närpiöön on liitetty Ylimarkun kunta ja osa Pirttikylän kuntaa.


Luettelo Pedersören kunnan julkisista taideteoksista ja muistomerkeistä sisältää Pedersören kunnassa olevat pysyvät patsaat, muistomerkit ja muistolaatat. Kunta oli vuoteen 1989 nimeltään Pietarsaaren maalaiskunta. Siihen liitettiin vuonna 1977 Purmon ja Ähtävän kunnat.


Yhdysvaltain kansallinen maatalouskirjasto () on Yhdysvaltain Marylandin osavaltion Beltsvillen kaupungissa toimiva maatalouteen keskittynyt USA:n kansallinen erikoiskirjasto. Kirjasto toimii osana Yhdysvaltain maatalousministeriötä (, lyh. USDA).


Yhdysvaltain kansallinen maatalouskirjasto on perustettu vuonna 1862, kun presidentti Abraham Lincolnin vahvisti kansallisen maatalousministeriön ja sen kirjaston perustamista käsittelevän lakiesityksen.


title: Yhdysvaltain kansallinen maatalouskirjasto

text: Kirjasto on yksi Yhdysvaltain viidestä kansalliskirjaston asemassa olevasta kirjastosta (muut ovat Kongressin kirjasto, Yhdysvaltain kansallinen lääketieteellinen kirjasto, National Transportation Library, ja National Library of Education).


title: LG Electronics

text:
LG Electronics Inc. () on eteläkorealainen monikansallinen elektroniikkayritys, jonka pääkonttori sijaitsee Yeouido-dongissa, Soulissa, Etelä-Koreassa, ja on osa LG Groupia.
Vuonna 2011 LG Electronics oli maailman toiseksi suurin televisiovalmistaja.


title: Hänen majesteettinsa tahdosta

text: Hänen majesteettinsa tahdosta () on lainopillinen sanonta, joka viittaa joidenkin nimitettyjen virkamiesten viran määrittämättömään pituuteen. Se perustuu käsitteeseen, jonka mukaan kaikki hallitukselle tuleva laillinen käskyvalta tulee kruunulta. Sanonta on saanut alkunsa Iso-Britanniasta, mutta sitä käytetään nykyään kaikissa Kansainyhteisön valtakunnissa.


Luettelo Kärsämäen julkisista taideteoksista ja muistomerkeistä sisältää Kärsämäen kaupungissa olevat pysyvät patsaat, muistomerkit ja muistolaatat.


title: Tähtelä (Inkoo)

text: Tähtelä (ruots. "Täkter") on Inkoon kunnassa sijaiseva kylä, jota halkoo Helsingin ja Turun välinen raideliikenne. Tähtelän juna-asema on kuitenkin tavara- ja henkilöliikenteeltä lakkautettu vähäisen tarpeen vuoksi. Porkkalan vuokrauksen aikaan Tähtelän asema oli vielä käytössä ja oli lännestä tultaessa viimeinen asema ennen neuvostovyöhykettä. Alueella on sijainnut lisäksi koulu ja kyläkauppa. Nykyisin käytössä on nuorisoseurantalo Ingobohed.


title: Tähtelä (Inkoo)

text: Edesmenneen presidentti Mauno Koiviston ja hänen perheensä kesämökki sijaitsee Tähtelässä.


title: Aldaarihapot

text: Aldaarihapot ovat useita hydroksyyliryhmiä sisältäviä hydroksikarboksyylihappoihin kuuluvia orgaanisia yhdisteitä. Aldaarihappojen voidaan katsoa syntyvän aldooseista, kun hiilivetyketjun molempien päiden ryhmät ovat hapettuneet karboksyylihapporyhmiksi. Aldaarihappojen nimet johdetaan vastaavien happojen nimistä korvaamalla nimien pääte -oosi päätteellä -aarihappo. Useista aldaarihapoista käytetään myös triviaalinimiä esimerkiksi glukaarihappo on sakkariinihappo, galaktaarihappo on limahappo ja treaarihappo on viinihappo.


title: Aldaarihapot

text: Aldaarihapoista tärkeimpiä ovat viinihappo, glukaarihappo, galaktaarihappo ja ksylaarihappo. Näistä glukaarihappoa valmistetaan hapettamalla tärkkelystä tai glukoosia typpihapolla. Galaktaarihappoa ja ksylaarihappoa valmistetaan hapettamalla laktoosia, ksyloosia tai ksylaaneja typpihapolla. Hapetusprosessiin on pyritty löytämään ympäristöystävällisempiä ja tehokkaampia vaihtoehtoja ja platina- tai kultakatalysoitu hapetus ilman avulla on osoittautunut lupaavaksi. Aldaarihapot muodostavat herkästi rengasrakenteisia estereitä eli laktoneja. Aldaarihapot ovat tyypillisesti joko optisesti aktiivisia yhdisteitä tai optisesti inaktiivisia mesoyhdisteitä.


title: Kaijamari Sivill

text: Kaijamari Sivill, o.s. Heikkilä (s. 9. huhtikuuta 1963 Kuusamo) on palkittu suomentaja.


title: Kaijamari Sivill

text: Sivill syntyi lehtori Jorma Heikkilän ja kampaaja Raija Niemelän perheeseen. Hän tuli ylioppilaaksi 1983 ja on suorittanut englantilaisen filologian ja taidehistorian opintoja Helsingin yliopistossa. Suomen kääntäjien ja tulkkien liiton hallituksen jäsenenä hän toimi 1999–2009 ja puheenjohtajana 2005–2009. Sivill on suomentanut lukuisten kirjailijoiden teoksia, muun muassa Truman Capotelta, Steven Hallilta, Sue Harrisonilta, Kent Harufilta, Donna Leonilta, Ann-Marie MacDonaldilta, Daniel Masonilta, Cormac McCarthylta, Juliette Meadilta, Anne Michaelsilta, Jacquelyn Mitchardilta, Toni Morrisonilta, Joyce Carol Oatesilta, Darren Shanilta, Danielle Steelilta ja Colm Tóibínilta. Sivill sai Mikael Agricola -palkinnon 2005 edellisen vuoden parhaasta kaunokirjallisesta käännöksestä, joka oli Ann-Marie MacDonaldin romaanin "Linnuntietä" käännös. Kirjallisuuden valtionpalkinto hänelle myönnettiin 2011 Anne Michaelsin romaanin "Routaholvi" suomentamisesta. Erkki Reenpään mukaan nimetyn Otavan Kirjasäätiön suomentajapalkinnon Sivill sai 2016.


title: Christopher Foxley-Norris

text: Sir Christopher Foxley-Norris (16. maaliskuuta 1917 – 28. syyskuuta 2003) oli brittiläinen Kuninkaallisten ilmavoimien upseeri. Hän lensi Hawker Hurricane -koneita taistelussa Britanniasta ja palveli toisen maailmansodan aikana Kanadassa, Kyproksella ja Skotlannissa.


title: Christopher Foxley-Norris

text: Toisen maailmansodan jälkeen Foxley-Norris jäi ilmavoimien palvelukseen ja palveli muun muassa RAF Germanyn eli Kuninkaallisten ilmavoimien Saksan-osaston päällikkönä. Hänen viimeiseksi tehtäväkseen jäi ilmavoimien henkilöstö- ja logistiikkapäällikön työ ennen kuin hän siirtyi eläkkeelle vuonna 1974. Hän osallistui vuonna 1974 Sandhurstin kuninkaallisen sotakorkeakoulun sotapeliin, jossa tutkittiin operaatio Seelöwen onnistumisen mahdollisuuksia, jos Saksa olisi yrittänyt sitä syyskuussa 1940.


title: Christopher Foxley-Norris

text: Foxley-Norris oli säännöllinen piipunpolttaja ja toimikin eläkkeelle siirtymisensä jälkeen FOREST-nimisen tupakoinnin rajoittamista vastustavan järjestön johtajana. Lisäksi hän toimi vastuutehtävissä entisen opiskelutoverinsa Leonard Cheshiren perustamassa Cheshire Foundation -järjestössä.


title: Christopher Foxley-Norris

text: Vuonna 1948 Foxley-Norris avioitui Joan Lovell Hughesin kanssa. Parilla ei ollut lapsia.


title: Christopher Foxley-Norris

text: Vuonna 1973 Foxley-Norrisista tehtiin Bathin ritarikunnan korkeimman jäsenluokan ritari. Lisäksi hän oli brittiläisen imperiumin upseeri (, OBE).


title: Joe Manchin

text: Joe Manchin III (s. 24. elokuuta 1947 Farmington, Länsi-Virginia) on yhdysvaltalainen demokraattipoliitikko. Hän on toiminut Länsi-Virginian senaattorina Yhdysvaltain senaatissa vuodesta 2010 lähtien, jolloin hänet valittiin täytevaaleissa kesken virkakauden kuolleen Robert Byrdin tilalle. Manchinin nykyinen senaattorinkausi päättyy tammikuussa 2019. Manchin on ilmoittanut pyrkivänsä jatkokaudelle.


title: Joe Manchin

text: Ennen Yhdysvaltain senaattia Manchin työskenteli pitkään Länsi-Virginian osavaltionpolitiikassa. Hän oli vuosina 1982–86 Länsi-Virginian kongressin alahuoneen kongressiedustaja ja tämän jälkeen 1986–96 saman kongressin ylähuoneen senaattori. Vuonna 1996 Manchin pyrki Länsi-Virginian kuvernööriksi, mutta hän hävisi demokraattien esivaaleissa Charlotte Prittille. Vuosina 2000–04 Manchin toimi Länsi-Virginian "secretary of state" -virassa. Vuonna 2004 Manchin pyrki jälleen osavaltionsa kuvernööriksi, tällä kertaa onnistuneesti. Hänet valittiin vuonna 2008 jatkokaudelle, joka jäi kuitenkin kesken Manchinin päästessä Yhdysvaltain senaattiin.


title: Hanna Tarkka

text: Hanna Liisa Tarkka, o.s. Savolainen (s. 8. kesäkuuta 1955 Turku) on suomentaja.


title: Hanna Tarkka

text: Tarkka syntyi tietokirjailija, diplomi-insinööri Pentti O. Savolaisen ja Alma Anna-Liisa Rikalan perheeseen. Hänen ensimmäinen puolisonsa vuodesta 1979 oli Juha Timonen (ero 1987) ja toinen vuodesta 1991 on toimittaja Pekka Tarkka. Tarkka tuli ylioppilaaksi 1973 ja sai Certificate of Proficiency in English -todistuksen samana vuonna Cambridgesta. Filosofian kandidaatiksi hän valmistui Turun yliopistosta 1980 ja toimi opettajana 1981–82. Kääntäjänä hän on työskennellyt vuodesta 1983 asti. Tarkka on suomentanut englannin kielestä useita kymmeniä teoksia, muun muassa E. M. Forsterilta ("Hotelli Firenzessä"), Carl Saganilta ("Ensimmäinen yhteys"), Arundhati Royltä ("Joutavuuksien jumala"), Carol Shieldsiltä, Margaret Atwoodilta ja Annie Proulxilta.


title: Japanin 26 marttyyriä

text: Japanin 26 marttyyriä () olivat joukko katolilaisia, jotka teloitettiin ristiinnaulitsemalla 5. helmikuuta vuonna 1597. Heidän marttyyrikuolemansa on erityisen merkittävä katolisen kirkon historiassa Japanin kannalta. Marttyyreitä muistetaan katolisessa kirkossa, anglikaanisessa kirkossa ja luterilaisessa kirkoissa.


title: Japanin 26 marttyyriä

text: Lupaavan alun saanut katolinen lähetystyö Japanissa alkoi kohdata ongelmia, kun kilpailu saarnaajaveljeskuntien välillä kiristyi ja jännitteet Portugalin ja Espanjan sekä Japanin hallinnon välillä kasvoivat. Kristinusko yritettiin tukahduttaa ja siihen aikaan ajoittuu Japanin 26 marttyyrin surmaaminen. Vuoteen 1630 mennessä katolisuus oli ajettu maan alle Japanissa. Kristittyjen lähetyssaarnaajien palatessa Japaniin 1800-luvun puolivälissä he löysivät maasta piilossa eläneen roomalaiskatolisen yhteisön, joka oli toiminut salassa Japanin hallitukselta yli 200 vuotta.


title: Japanin 26 marttyyriä

text: 15. elokuuta vuonna 1549 Francisco Xavierin johtama pappien joukko saapui Espanjasta Kagoshiman kaupunkiin tarkoituksenaan tuoda katolinen kirkko Japaniin. Syyskuun 29. päivänä Francisco Xavier vieraili Kagoshiman daimion Shimazu Takahisan luona pyytäen lupaa saarnaamiselle Japanissa. Daimio suostui pappien pyyntöön toiveenaan kauppasuhteiden luominen Eurooppaan.


title: Japanin 26 marttyyriä

text: Shōgun ja maan keisarillinen hallitus asettuivat aluksi katolisen lähetystyön tueksi toivoen, että katolisuus vähentäisi buddhalaisten munkkien valtaa Japanissa ja helpottaisi kaupankäyntiä Espanjan ja Portugalin kanssa. Samaan aikaan Shōgun oli kuitenkin myös tietoinen eurooppalaisesta kolonialismista. Japanin hallinto alkoi hiljalleen pitää katolista kirkkoa uhkana ja alkoi sortaa katolilaisia. Kristinusko kiellettiin ja ne japanilaiset jotka eivät suostuneet hylkäämään uskoaan tapettiin.


title: Japanin 26 marttyyriä

text: "San Felipe" -nimisen espanjalaisen laivan haaksirikkoutuminen Shikokun saarella Japanin pohjoisosassa 19. lokakuuta vuonna 1596 johti Japanissa laajamittaisten kristittyjen vainojen alkamiseen. Haaksirikon yhteydessä daimio Chōsokabe Motochika päätti takavarikoida laivan kuljettaman lastin. Takavarikoinnin aikana laivan kapteeni varomattomasti vihjasi japanilaisille, että espanjalaiset lähettivät katolisia saarnaajia alueille ainoastaan valmistellakseen alueet valloitusta varten. Kun tämä tieto päätyi Japania hallitsevan "taikō" Toyotomi Hideyoshin korviin, hän antoi käskyn ristiinnaulita 26 nagasakilaista kristittyä.


title: Japanin 26 marttyyriä

text: Teloitus suoritettiin 5. helmikuuta vuonna 1597. Teloitettavien joukossa oli kuusi fransiskaanilähetyssaarnaajaa, neljä espanjalaista, yksi meksikolainen ja yksi intialainen. Sen lisäksi teloitettavien joukossa oli kolme japanilaista jesuiittaa ja 17 japanilaista maallikkoa. Teloitus suoritettiin ensin nostamalla kristityt risteille, minkä jälkeen heidät lävistettiin keihäillä.


title: Japanin 26 marttyyriä

text: Kristittyjen vainot jatkuivat Japanissa satunnaisesti puhjeten uudelleen vuosina 1613 ja 1630. Syyskuun 10. päivänä vuonna 1632 viisikymmentäviisi katolilaista teloitettiin Nagasakissa. Samoihin aikoihin katolisuus kiellettiin virallisesti lailla. Kirkko säilyi ilman papistoa ja teologista opetusta aina 1800-luvulle asti, jolloin katoliset lähetyssaarnaajat palasivat Japaniin.


title: Japanin 26 marttyyriä

text: Shūsaku Endōn arvostettu romaani "Vaitiolo" kuvaa katolisten elämää Japanissa 1600-luvulla ja sisältää yksityiskohtaisen kuvauksen katolisten yhteisöjen vainosta ja kirkon tukahduttamisesta. Shūsaku Endōn romaanista on tehty vuonna 2016 Martin Scorsesen ohjaama elokuvasovitus Silence, jota on pidetty yhtenä Scorsesen hienoimmista elokuvista. Elokuvan pääosissa nähdään Andrew Garfield, Adam Driver ja Liam Neeson.


title: Japanin 26 marttyyriä

text: Japanin 26 marttyyriä ja etenkin heidän joukossaan surmattu jesuiitta Paulo Miki ovat todella arvostettuja pyhimyksiä, vaikka he eivät olleet ainoita Japanissa surmattuja kristittyjä. Heidät julistettiin autuaiksi 14. syyskuuta vuonna 1627 paavi Urbanus VIII:n toimesta. Myöhemmin paavi Pius IX kanonisoi heidät 8. kesäkuuta 1862. Katolisessa pyhimyskalenterissa 26 marttyyrin muistopäivää vietetään 6. helmikuuta nimellä "Paulo Miki ja hänen toverinsa".


title: Japanin 26 marttyyriä

text: Civitavecchian kaupungissa Italiassa on Japanin 26 marttyyrille omistettu kirkko.


title: Llandaffin hiippakunta

text: Llandaffin hiippakunta on Walesin kirkon hiippakunta Etelä-Walesissa. Sen alueeseen kuuluu pääosa entisestä Glamorganin alueesta. Sen piispanistuin sijaitsee Llandaffissa, Cardiffin esikaupungissa.


Luettelo Lumijoen julkisista taideteoksista ja muistomerkeistä sisältää Lumijoen kunnassa olevat pysyvät patsaat, muistomerkit ja muistolaatat.


Luettelo Merijärven julkisista taideteoksista ja muistomerkeistä sisältää Merijärven kunnassa olevat pysyvät patsaat, muistomerkit ja muistolaatat.


title: Monmouthin hiippakunta

text: Monmouthin hiippakunta on Walesin kirkon hiippakunta Etelä-Walesissa. Huolimatta hiippakunnan nimestä sen piispanistuin ei sijaitse Monmouthissa vaan Newportissa. Vuonna 1921, kun hiippakunta perustettiin Llandaffin hiippakunnan itäosista oli epäselvää mihin piispanistuin sijoitettaisiin. Lopulta päätettiin tehdä pyhälle Woolosille (englantilainen muoto pyhimyksen nimestä Gwynllyw) omistettu kirkko muuttaa tuomiokirkoksi. Newportissa oli kuitenkin jo vuodesta 1916 sijainnut katolinen piispanistuin. Uusi hiippakunta sijaitsi pääosin Monmouthshiren alueella, mistä johtuen hiippakunta päätettiin nimetä Monmouthin hiippakunnaksi.


Luettelo Muhoksen julkisista taideteoksista ja muistomerkeistä sisältää Muhoksen kunnassa olevat pysyvät patsaat, muistomerkit ja muistolaatat.


Luettelo Oulaisten julkisista taideteoksista ja muistomerkeistä sisältää Oulaisten kaupungissa olevat pysyvät patsaat, muistomerkit ja muistolaatat.


Luettelo Pudasjärven julkisista taideteoksista ja muistomerkeistä sisältää Pudasjärven kaupungissa olevat pysyvät patsaat, muistomerkit ja muistolaatat.


Luettelo Pyhäjoen julkisista taideteoksista ja muistomerkeistä sisältää Pyhäjoen kunnassa olevat pysyvät patsaat, muistomerkit ja muistolaatat.


Luettelo Pyhäjärven julkisista taideteoksista ja muistomerkeistä sisältää Pyhäjärven kaupungissa (aiemmin Pyhäsalmi) olevat pysyvät patsaat, muistomerkit ja muistolaatat.


Luettelo Pyhännän julkisista taideteoksista ja muistomerkeistä sisältää Pyhännän kunnassa olevat pysyvät patsaat, muistomerkit ja muistolaatat.


Luettelo Reisjärven julkisista taideteoksista ja muistomerkeistä sisältää Reisjärven kunnassa olevat pysyvät patsaat, muistomerkit ja muistolaatat.


Luettelo Sievin julkisista taideteoksista ja muistomerkeistä sisältää Sievin kunnassa olevat pysyvät patsaat, muistomerkit ja muistolaatat.


Luettelo Taivalkosken julkisista taideteoksista ja muistomerkeistä sisältää Taivalkosken kunnassa olevat pysyvät patsaat, muistomerkit ja muistolaatat.


Luettelo Tyrnävän julkisista taideteoksista ja muistomerkeistä sisältää Tyrnävän kunnassa olevat pysyvät patsaat, muistomerkit ja muistolaatat. Tyrnävään on liitetty suurelta osin Temmeksen kunta.


title: Satu Tiivola

text: Satu Taimi Irene Tiivola (o.s. Haavisto, vuoteen 1975 Vuoristo; s. 1. syyskuuta 1924 Sipoo) on suomalainen yrittäjä ja kauppaneuvos, joka on toiminut vaatetus-, hotelli- ja ravintola-alalla.


title: Satu Tiivola

text: Tiivolan toinen puoliso oli ravintolanjohtaja Leo Vuoristo (1919–1973). Miehensä veikkausvoiton turvin Tiivola hankki Kampinkadulta vuonna 1950 vaatetusliikkeen, ja hänen johdollaan Helsinkiläinen Muotihuone Oy kasvoi liikeketjuksi. Hän osallistui myös perheen ravintolatoimintaan, johon kuului muun muassa Suomen ensimmäinen hampurilaisravintola Broadway; puolisot uudistivat myös Porvoon Seurahuonetta ja Helsingin Espilää. Vuonna 1955 Satu Tiivola perusti alusvaateketju Lollon.


title: Satu Tiivola

text: Vuoristojen hotelli- ja ravintolayritys arvioitiin 1970-luvun alussa pohjoismaiden suurimmaksi perheomisteiseksi ketjuksi, johon kuuluivat muun muassa Helsingin Adlon, Kaivohuone ja Seurahuone sekä Haikon kartano.


title: Satu Tiivola

text: Leo Vuoriston kuoleman jälkeen Tiivola jatkoi yrityksen johtamista. Hän avioitui vuonna 1975 Suomen Yhdyspankin pääjohtajan Mika Tiivolan kanssa. Vuoristo-yhtymä on keskittynyt Haikkoon, ja Tiivola on jatkanut 2000-luvulla työskentelyä yhtiön hallituksen päätoimisena puheenjohtajana sekä toiminut lukuisissa luottamustehtävissä. Hänelle myönnettiin kauppaneuvoksen arvonimi vuonna 1977.


title: Blaenavonin teollisuusmaisema

text: Blaenavonin teollisuusmaisema on Unescon maailmanperintökohde Walesissa. Siihen kuuluu Blaenavon Ironworksin rautatehdas, monia kaivoksia ja louhoksia sekä kohteita muun muassa Blaenavonin kaupungissa. Rautatehdas avattiin 1789, ja siellä tuotettiin sen jälkeen yhtiön omista kaivoksista tuotetun materiaalin avulla tuhansia tonneja takkirautaa. Terästeollisuus alkoi 1860-luvulla. Teollisuus hiipui kuitenkin hiljalleen ja Big Pitin kaivos lopetti 1980.


title: Blaenavonin teollisuusmaisema

text: Blaenavonin alueelta on kaivettu rautamalmia ainakin vuodesta 1675, ehkä jopa aiemmin. Kaivannaistalous oli kuitenkin alueella vielä pitkään kehittymätöntä ja pienimuotoista. Thomas Hill, Thomas Hopkins ja Benjamin Pratt hankkivat Blaenavonista vuokra-alueen vuonna 1788. He perustivat sinne uuden ja ajalleen modernin rautatehtaan.


title: Blaenavonin teollisuusmaisema

text:
Blaenavon Ironworksissa oli vuonna 1789 kolme masuunia, ja se käytti höyryvoimaa. Se oli jo tuolloin koko maailman suurimpia rautatehtaita ja Walesin toiseksi suurin. Yhtiö hankki rautamalmin, tulenkestävän saven, hiilen ja kalkkikiven omista lähteistään. Tehdas tuotti vuonna 1796 noin 5 400 tonnia rautaa.
Kun tehdas kasvoi, sen ja sen kaivosten ja louhosten yhteyteen alettiin rakentaa työläisten asuntoja. Samalla ympäristöön kohosi yksinkertainen rautatieverkosto, jonka avulla raakamateriaalia pystyttiin kuljettamaan tehtaaseen ja sen tuotteita markkinapaikoille.


title: Blaenavonin teollisuusmaisema

text: Blaenavon Ironworksissa oli vuonna 1812 jo viisi masuunia, jotka tuottivat 14 000 tonnia rautaa vuodessa. Alueelta rakennettiin Monmouthshiren ja Breconin kanavalle 2,4 kilometriä pitkä Pwll Dun tunneli, joka oli osa pisintä koskaan rakennettua hevosvetoista rautatietä. Takkiraudan tuotanto oli suurimmillaan vuonna 1852, jolloin sitä valmistettiin peräti 666 000 tonnia.


title: Blaenavonin teollisuusmaisema

text: Blaenavon Company aloitti 1860-luvulla tuotannon uudessa terästehtaassa, mikä alkoi tehdä vanhasta rautatehtaasta tarpeettoman. Se suljettiinkin vuonna 1902. Blaenavonin arvo nousi, kun Sidney Gilchrist Thomas ja Percy Gilchrist kehittivät siellä vuonna 1878 Bessemer-prosessia paremmaksi. Vuosisadan lopulla perustettiin Forgesiden uusi asuinalue, ja Blaenavonin asukasluku oli vuonna 1891 noin 11 450. Aluetta kehitettiin myös työläisten sosiaalisia tarpeita huomioon ottaen, sillä siellä on monia kappeleita, kouluja, pubeja ja kauppoja.


title: Blaenavonin teollisuusmaisema

text: Teräksenvalmistus kärsi 1900-luvun alussa alamäessä, mikä puolestaan mahdollisti hiilen viennin. Etelä-Walesin hiiltä vietiin ympäri maailmaa, ja hiilikaivokset työllistivät Walesissa vuonna 1913 suoraan peräti 250 000 ihmistä. Blaenavonin Big Pit -kaivosta suurennettiin ja uudestaan niin tehtiin vuonna 1948, kun Britannian hiiliteollisuus kansallistettiin. Blaenavonin väkiluku oli kuitenkin alkanut laskea vuoden 1921 noin 12 500 ihmisestä. Terästehdas lopetti vuonna 1938, ja Big Pitin hiilikaivos suljettiin 1980.


title: Blaenavonin teollisuusmaisema

text: Blaenavonissa alettiin suojella vanhaa kaivosperintöä. Big Pitin kansallinen hiilimuseo (avattu 1983) ja Blaenavon Ironworksin suojelu ovat uudistaneet alueen taloutta.


title: Blaenavonin teollisuusmaisema

text: Blaenavon Ironworksin rautatehdas on teollisuusmaiseman keskiössä. Sen säilyneet masuunit antavat kuvan 1700- ja 1800-lukujen raudanvalmistuksesta. Yksi tehtaan vaikuttavimpia muistomerkkejä on vuonna 1839 valmistunut James Ashwellin nostotorni, jossa käytettiin vettä vastapainona. Blaenavon Ironworksissa on nähtävillä edelleen myös monia apurakennuksia, kuten valamiseen käytettyjä rakennuksia, kattilahuoneita, moottoritaloja ja työläisten rakennuksia.


title: Blaenavonin teollisuusmaisema

text: Vuonna 1860 avattu Big Pitin kaivos on muutettu museoksi, ja se on toinen Britannian kaivosmuseoista, joissa vierailijat voivat käydä maan alla. Kaivokseen maanpinnalla liitetyt rakennukset ovat käytännössä siinä asussa, jossa ne olivat toiminnan lopettua 1980. Vanhimmat rakennukset ovat 1800-luvun lopulta ja uusimmat 1970-luvulta. Rinteessä päärakennusten yläpuolella ovat vuonna 1939 valmistuneet kaivosmiesten kylpylä ja ruokala.


title: Blaenavonin teollisuusmaisema

text: Rautatehtaan pohjoispuolella on monia historiallisia muistomerkkejä. Pen-fford-gochin alue on noin 40 hehtaarin laajuinen, ja siellä on paljon todisteita muun muassa juonten paljastamisesta huuhtomalla. Sen eteläpuolella on monia jälkiä hyvin alkeellisista kuilukaivoksista. Garn-yr-erw’ssä puolestaan on noin vuonna 1806 avatun Engine Pitin, Blaenavonin vanhimman kuilukaivoksen, jäänteet. Alueella on myös vanhoja louhoksia, kuten vuonna 1819 avattu Pwll Du.


title: Blaenavonin teollisuusmaisema

text: Teolliuusmaisemaan kuuluu myös monia todisteita ja jäänteitä vanhoista liikennelaitteista, joilla kuljetettiin raakamateriaalia ja takkirautaa. Tehdasta palveli tiheä rautatieverkko. Niistä merkittävin oli vuonna 1817 valmistunut Hill’s Tramroad.


title: Blaenavonin teollisuusmaisema

text: Garnddyrysin valimo aloitti toimintansa 1817. Sen merkittävimmät jäänteet ovat raudantyöstön jäte, vesivoimaan käytetyt lammet, johtajan talon ja työläisten talojen rauniot sekä rautateiden jäänteet. Laakson toiselle puolelle perustettiin uusi terästehdas 1850-luvun lopulla, jolloin Garnddyrysin toiminnot siirrettiin sinne.


title: Blaenavonin teollisuusmaisema

text: Blaenavonin kaupunki kehittyi monella tavalla tehdastoiminnan yhteydessä. Sinne rakennettiin taloja työntekijöille ja yhtiön omia kauppoja. Monet kaupungin rakennukset ovat 1800-luvulta, ja ne heijastavat ajan kulttuuria. Ensimmäisiin teolliuuspatruunoihin liittyviä rakennuksia ovat Tŷ Mawrin kartano ja Pyhän Pietarin kirkko. Etelä-Walesissa kappelit olivat merkittäviä sekä koulutuksen että uskonnon kannalta. Blaenavonissa ovat Bethlehemin (vuodelta 1820), Horebin (1862) ja Moriahin kappelit (1888). Kappelien aseman veivät 1800-luvulla työntekijöiden instituutit, ja Blaenavoninkin huomattavin rakennus on vuonna 1895 valmistunut Workmen’s Hall and Institute.


title: Libyan kansalliskirjasto

text: Libyan kansalliskirjasto () on Bengasin kaupungissa toimiva Libyan kansalliskirjasto.


title: Libyan kansalliskirjasto

text: Kansalliskirjasto perustettiin vuonna 1972.


title: Tunisian kansalliskirjasto

text: Tunisian kansalliskirjasto (, lyh. BnT, ) on Tunisin kaupungissa toimiva Tunisian kansalliskirjasto.


title: Tunisian kansalliskirjasto

text: Kansalliskirjasto perustettiin vuonna 1885. Nykyisessä päärakennuksessaan kirjasto on toiminut vuodesta 2005 lähtien.


title: Algerian kansalliskirjasto

text: Algerian kansalliskirjasto (, lyh. BNA, ) on Algerin kaupungissa toimiva Algerian kansalliskirjasto.


title: Algerian kansalliskirjasto

text: Kansalliskirjasto perustettiin vuonna 1835. Nykyinen kirjastorakennus on 1950-luvulta.


title: Samsung Gear S3

text: Samsung Gear S3 on Samsungin Gear -tuoteperheeseen kuuluva kolmannen sukupolven älykello. Laitteesta on saatavilla kahdenlaista mallia, Gear S3 Classic ja Gear S3 Frontier. Classic on hienostuneempi ja soveltuu hyvin käytettäväksi minkä tahansa asukokonaisuuden kanssa. Frontier taas on hieman enemmän sporttinen ja sopii paremmin urheiluun tai retkeilyyn.


title: Samsung Gear S3

text: Gear S3 julkaistiin syyskuussa 2016, kun Samsung oli aikaisemmin kertonut julkaisevansa kolme uutta Gear S3 -mallia.


title: Rasmus Tarkiainen

text: Rasmus ”Rasse” Tarkiainen (s. 14. lokakuuta 1992 Pori) on porilainen jääkiekkoilija ja näyttelijä, joka tunnetaan roolistaan jääkiekkoilija Mika Strömbergina elokuvassa "95".


title: Rasmus Tarkiainen

text: Rasmus on kotoisin Porista, jossa hän on viettänyt nuoruutensa. Nykyään hän asuu Keski-Suomessa, jossa hän opiskelee liikuntatieteitä.


title: Sakkola-museo

text: Sakkola-museo on Lempäälässä Kuokkalan museoraitilla sijaitseva museo. Museossa on esillä luovutetulle alueelle jääneen Sakkolan pitäjän alueelta kerättyä perinneaineistoa.


title: Sakkola-museo

text: Lempäälä oli niitä alueita joille Karjalan-evakkoja sijoitettiin eniten. He perustivat Sakkola-museon, jossa on esillä evakkomatkalle mukaan otettuja esineitä. Sakkola-museon toiminnasta vastaa Sakkola-säätiö. Museoalueella järjestetään myös kesäteatteriesityksiä.


title: Sakkola-museo

text: Museo avattiin 30. kesäkuuta 2000. Museossa on muun muassa Sakkolan kirkon pienoismalli.


title: Llandoveryn linna

text: Llanymddyfrin linna (, ) on keskiaikainen linnanraunio Walesissa Llanymddyfrissä. Llywelyn ap Gruffudd onnistui valloittamaan sen lyhyeksi aikaa vuonna 1282. Nykyisen linnan on luultavasti rakennuttanut John Giffard. Hywel ap Rhys poltti sen kapinan aikana, jonka jälkeen se jäi pois käytöstä ja siitä otettiin kiveä rakennusaineeksi.


title: Llandoveryn linna

text: Linnan säilyneet osat ovat suuri D-muotoinen torni, kaksitorninen porttihuone ja osia kehämuurista keskuskukkulan ympärillä.


title: St Davidsin hiippakunta

text: St Davidsin hiippakunta on Walesin kirkon hiippakunta Walesin länsiosassa. Hiippakunnan alue käsittää Ceredigionin, Carmarthenshiren, Pembrokeshiren ja pienen osan läntisestä Glamorganista. Hiippakunnan piispanistuimena toimii St Davidin tuomiokirkko St David’sin kaupungissa. Nykyisen katedraalin rakentaminen aloitettiin vuonna 1181 ja se on paikalla, jolle Pyhä David perusti luostarin 500-luvulla.


title: Jouhiluikka

text: Jouhiluikka ("Eleocharis quinqueflora") on sarakasvien (Cyperaceae) heimoon ja luikkien ("Eleocharis") sukuun kuuluva matalakasvuinen kasvilaji. Se muistuttaa muita luikkalajeja, eniten rantaluikkaa ("Eleocharis palustris"), mutta harvakukkainen kukintotähkä sekä pitkät alimmat tähkäsuomut ovat jouhiluikalle lajityypillisiä, muista lajeista erottavia piirteiä.


title: Jouhiluikka

text: Jouhiluikalla on suikertava juurakko, jonka kärjessä on ruskehtava talvehtimissilmu. Varret ovat tummanvihreitä, tanakoita sekä lehdettömiä ja kasvavat harvoin yli 10 cm korkeiksi. Tyvellä olevat lehtitupet ovat punaruskeita. Jouhiluikan kukintona on varren kärjessä oleva yksittäinen, soikea tähkä. Tähkä on yleensä vain 5 mm pitkä ja siinä on viidestä seitsemään kukkaa. Tähkäsuomut ovat harvassa, munanmuotoisia sekä typäkkäkärkisiä ja niissä on vihreä tai ruskehtava keskisuoni. Kahden alimman tähkäsuomun pituus on ainakin puolet koko tähkän pituudesta. Kukat ovat kolmiluottisia.


title: Jouhiluikka

text: Jouhiluikka kasvaa kosteilla, matalakasvustoisilla, kalkkipitoisilla ruohomailla usein runsaina kasvustoina. Pienuutensa vuoksi jouhiluikka saattaa kuitenkin jäädä helposti huomaamatta. Jouhiluikkaa tavataan Suomessa ympäri maata, lähinnä Suomenlahden rannikolla, Ahvenanmaalla, Pohjanmaan rannikolla sekä ympäri Lappia. Yleisimmillään jouhiluikka on Inarijärven ympäristössä sekä lounaissaaristossa.


title: Jouhiluikka

text: Jouhiluikan tieteellisen nimen lajinimi ("quinqueflora") tulee latinan kielen sanoista "quinque" (suom. viisi) ja "flos" (suom. kukka) ja viittaa kukkien lukumäärään jouhiluikan kukintona olevassa tähkässä.


title: Məhəmməd Mirzəbəyov

text: Məhəmməd Mirzəbəy oğlu Mirzəbəyov (kyrill. Мәһәммәд Мирзәбәј оғлу Мирзәбәјов, , s. 16. marraskuuta 1990 Mahatškala, Dagestanin ASNT, Venäjän SFNT, Neuvostoliitto, nykyinen Dagestan, Venäjä) on venäläinen-azerbaidžanilainen jalkapalloilija. Hän edustaa Azerbaidžanin jalkapalloliigassa pelaavaa Neftçi Bakun ja on pelipaikaltaan puolustaja.


title: Məhəmməd Mirzəbəyov

text: Azeriksi "Məhəmməd Mirzəbəy oğıu Mirzəbəyov" (latinalainen on käytetään Azerbaidžanissa), Мәһәммәд Мирзәбәј оғлу Мирзәбәјов (kyrillinen on käytetään Dagestanissa), محمد ميرزابَى اوْغلو میرزابَىو (arabialainen on käytetään Iranilainen Azerbaidžanissa), venäjäksi Магоме́д Мирзабе́к оглы́ Мирзабе́ков, "Magomed Mirzabek ogly Mirzabekov" (on käytetään Azerbaidžanissa), Магоме́д Мирзабе́кович Мирзабе́ков, "Magomed Mirzabekovitš Mirzabekov" (on käytetään Dagestanissa).


title: Videopelivuosi 2018

text: Videopelivuosi 2018 käsittelee vuoden 2018 aikana julkaistuja videopelejä ja videopelimaailman merkittäviä tapahtumia.


title: Prestatynin rautatieasema

text: Prestatynin rautatieasema on rautatieasema Prestatynin kaupungissa Denbighshiressä, Walesissa. Se sijaitsee North Wales Coast Linen varrella. Sitä käytti 349 430 matkustajaa kaudella 2015–2016.


title: Prestatynin rautatieasema

text: Alkuperäinen Prestatynin asema avattiin 1. toukokuuta 1848. Siellä oli kaksi laituria, joista toisella oli kaksikerroksinen tiilinen asemarakennus. Linjan liikennemäärät kasvoivat niin suuriksi, että pian alkuperäinen kaksiraiteinen rata muutettiin neliraiteiseksi. Useimpia asemia vain laajennettiin ja muokattiin uudelle järjestelylle sopivaksi, mutta Prestatyniin rakennettiin uusi asema. Se avattiin 28. helmikuuta 1897, ja vanha asema suljettiin samana päivänä. Alkuperäisen aseman asemarakennus ja tavaravarasto ovat yhä pystyssä, joskin osin huonossa kunnossa.


title: Prestatynin rautatieasema

text: Uudella asemalla laitureita oli neljä: kaksi reunoilla, keskellä kaksipuolinen laiturisaareke. Pitkillä, puisilla laitureilla oli jokaisella puiset odotustilat. Yhden laiturin päähän rakennettiin ratapölkyistä ja kevyttiilistä pitkä, matala jatke, kun Dyserthin radalla alkoi matkustajaliikenne vuonna 1905. Vuoteen 1920 mennessä tämä jatke oli korvattu erillisellä, kunnollisella laiturilla. Dyserthiin menevien junien piti kulkea asemalta ensin hieman länteen ja vaihtaa sitten suuntaa, jotta ne pääsivät radalle. Matkustajaliikenne Dyserthin radalla loppui jo syyskuussa 1930, mutta sulkeminen ei juuri vaikuttanut Prestatyniin, josta oli tullut vilkas asema. Kesällä 1932 siellä pysähtyivät Chesterin ja Rhylin välillä kulkevat paikallisjunat sekä junavuorot Bangoriin, Carnarvoniin, Derbyyn, Liverpooliin, Llandudnoon, Manchesteriin ja Oldhamiin.


title: Prestatynin rautatieasema

text: Prestatynin puiset asemalaiturit oli 1950-luvulle tultaessa korvattu betonisilla. Asema pysyi yhä vilkkaana läpi koko 1950-luvun, mutta 1960-luvulla lisääntynyt tieliikenne vähensi sekä raiteilla kulkevien matkustajien että rahdin määrää. Aseman tavaraliikenteen ratapiha suljettiin 4. toukokuuta 1964, ja 1970-luvun alussa osia linjasta palautettiin kaksiraiteiseksi. Huhtikuuhun 1971 mennessä laiturin 4 raide oli purettu, eikä laituria 1 juuri käytetty. Rakennukset näiltä laitureilta oli myös purettu. Dyserthin rata suljettiin tavaraliikenteeltä ja lakkautettiin vuonna 1973. Kiskot purettiin vuonna 1980, ja samalla ne poistettiin myös Prestatynin laiturilta 1.


title: Prestatynin rautatieasema

text: Entiset laiturit 1 ja 4 säilyivät vanhoilla paikoillaan, kunnes aseman uudistustyöt alkoivat vuoden 2010 lopulla. Niiden yhteydessä osa vanhoista laitureista purettiin. Prestatynin asema on edelleen suhteellisen vilkas, ja siellä pysähtyy paikallis- ja kaukojunia Holyheadiin, Llandudnoon, Chesteriin, Manchesteriin, Creween ja Lontooseen.


title: Flintin rautatieasema

text: Flintin rautatieasema () on rautatieasema Flintin kaupungissa Flintshiressä, Walesissa. Se sijaitsee North Wales Coast Linen varrella.


title: Flintin rautatieasema

text: Asema avattiin 1. toukokuuta 1848. Sitä käytti 266 276 matkustajaa kaudella 2015–2016.


title: Kulttuurikeskus Akustiikka

text: Kulttuurikeskus Akustiikka (tai Ylivieskatalo Akustiikka) on Ylivieskan kaupungissa toimiva kulttuuritalo, joka on valmistunut vuonna 2003. Se sisältää 400-paikkaisen konserttisalin, 50-paikkaisen näyttelysalin, 30- ja 12-paikkaiset kokoustilat sekä 140-paikkaisen ravintolasalin.


title: Kulttuurikeskus Akustiikka

text: Talon on suunnitellut oululainen Uki Arkkitehdit Oy, jonka töihin kuuluvat myös Oulun musiikkikeskus ja Kuhmo-talo. Akustiikaksi nimetyn talon akustiikkakonsulttina on toiminut arkkitehti Alpo Halme. Rakennus on yhteydessä vanhaan koulurakennukseen ja sen 1980-luvulla tehtyyn laajennusosaan. Pääurakoijana oli NCC.


title: Kulttuurikeskus Akustiikka

text: Talossa järjestetään konsertteja, elokuvanäytöksiä, teatteriesityksiä, kokouksia ja erilaisia yleisötilaisuuksia.


title: St Asaphin hiippakunta

text: St Asaphin hiippakunta on Walesin kirkon hiippakunta Pohjois-Walesissa. Se on nimetty pyhän Asaphin mukaan, joka oli hiippakunnan toinen piispa pyhän Mungon jälkeen.


title: Dmytro Dontsov

text: Dmytro Dontsov (; 29. elokuuta 1883 Melitopol, Venäjän keisarikunta – 30. maaliskuuta 1973 Montreal, Kanada) oli ukrainalainen poliittinen ideologi, jolla oli suuri vaikutus varsinkin 1930-luvulla toimineeseen äärinationalistiseen Ukrainalaisten nationalistien järjestöön (OUN).


title: Dmytro Dontsov

text: Dontsov opiskeli lakitiedettä Pietarin yliopistossa. Liityttyään Ukrainan sosiaalidemokraattiseen työväenpuolueeseen (USRP) hän joutui vaikeuksiin Venäjän viranomaisten kanssa ja pakeni vuonna 1908 Itävalta-Unkarin puoleiseen Galitsiaan. Hän riitautui sosialistien kanssa ryhdyttyään kannattamaan venäläisvastaista ukrainalaista nationalismia. Dontsov oli vuonna 1914 perustetun Ukrainan vapautuksen liiton ensimmäinen johtaja, mutta erkaantui pian tästäkin liikkeestä. Ensimmäisen maailmansodan aikana hän asui Saksassa ja Sveitsissä, kunnes siirtyi Kiovaan Ukrainan itsenäistymisen jälkeen. Hän liittyi nyt Ukrainan demokraattiseen talonpoikaispuolueeseen ja toimi vuonna 1918 hetmani Pavlo Skoropadskin hallinnon lehdistötiedottajana sekä vuosina 1919–1921 Ukrainan kansantasavallan Bernin-lähetystön lehdistöpäällikkönä. Vuosina 1922–1939 Dontsov asui Puolalle kuuluneessa Lvivissä ("Lwów"), jossa hän toimitti useita ukrainankielisiä lehtiä.


title: Dmytro Dontsov

text: Ukrainan menetettyä itsenäisyytensä Dontsov hylkäsi aiemman vasemmistolaisuutensa ja siirtyi kannattamaan antidemokraattista integratiivista nationalismia. Hänen mukaansa itsenäisen ja jakamattoman Ukrainan kansallisvaltion luominen oli kaikkein tärkeintä, ja sen saavuttaminen edellytti väkivaltaisia keinoja, tahdonvoimaa ja yksinvaltaista johtajuutta. Dontsovin autoritaarisessa nationalismissa on nähty selkeitä yhtymäkohtia saksalaiseen kansallissosialismiin ja italialaiseen fasismiin. Hän käänsi ukrainaksi Adolf Hitlerin teoksen "Taisteluni" jo vuonna 1926. Dontsov oli juutalaisvastainen, mutta venäläisvastaisuus oli hänelle tärkeämpää. Vuonna 1929 perustettu Ukrainalaisten nationalistien järjestö (OUN) omaksui Dontsovin aatteet, vaikka hän ei itse liittynyt siihen. OUN:n maanalainen toiminta oli 1930-luvulla aktiivista Puolan Galitsiassa ja se suoritti paljon puolalaisiin ja maltillisiin ukrainalaisiin kohdistuneita salamurhia.


title: Dmytro Dontsov

text: Toisen maailmansodan aikana Dontsov asui muun muassa Berliinissä ja Prahassa ja kirjoitti saksalaisiin lehtiin. Sodan jälkeen hän pakeni Pohjois-Amerikkaan ja asui vuodesta 1947 Montrealissa Kanadassa. Hän tuki Stepan Banderan ympärille ryhmittynyttä ukrainalaisten emigranttinationalistien ryhmää.


title: Swansean ja Breconin hiippakunta

text: Swansean ja Breconin hiippakunta on Walesin kirkon hiippakunta Walesin itäosassa. Se on perustettu vuonna 1923 siten, että sen ensimmäinen piispa Edward Bevan oli vuodesta 1915 St Davidsin hiippakunnan apulaispiispa Swansean piispan nimellä, kunnes hänestä tuli vuonna 1923 uuden itsenäisen hiippakunnan piispa.


title: Seinäjoki-sali

text: Seinäjoki-sali on Seinäjoen kaupungin Marttilan kaupunginosassa sijaitseva konsertti- ja kokoussali. Se sijaitsee Kampusrannassa Seinäjoen itärannalla noin kilometrin Seinäjoen keskustasta länteen. Seinäjoki-sali on osa Seinäjoen ammattikorkeakoulun hallintorakennusta Kampustaloa.


title: Seinäjoki-sali

text: Seinäjoki-salissa on 410 istumapaikkaa ja nouseva katsomo. Salin yhteydessä on lämpiö- ja aulatiloja sekä 150 asiakaspaikan kahvio. Salin ja joen välissä on kesäkäytössä oleva ulkokatsomo 300 hengelle.


title: Seinäjoki-sali

text: Seinäjoki-sali on Seinäjoen kaupunginorkesterin kotisali.


title: Angolan kansalliskirjasto

text: Angolan kansalliskirjasto (, ) on maan pääkaupunki Luandassa toimiva Angolan vaatimaton kansalliskirjasto.


title: Kirjallisuusvuosi 2018

text: Kirjallisuusvuosi 2018 käsittelee vuoden 2018 tärkeitä kirjallisuuden tapahtumia, uutisia ja julkistuksia.


title: Wimbledonin tennisturnaus 2000

text: Wimbledonin tennisturnaus 2000 alkoi 19. kesäkuuta ja päättyi 9. heinäkuuta 2000.


title: Wimbledonin tennisturnaus 2000

text: Pete Sampras – Patrick Rafter 6–7, 7–6, 6–4, 6–2


title: Wimbledonin tennisturnaus 2000

text: Venus Williams – Lindsay Davenport 6–3, 7–6


title: Wimbledonin tennisturnaus 2000

text: Todd Woodbridge / Mark Woodforde – Paul Haarhuis / Sandon Stolle 6–3, 6–4, 6–1


title: Wimbledonin tennisturnaus 2000

text: Venus Williams / Serena Williams – Julie Halard-Decugis / Ai Sugiyama 6–3, 6–2


title: Wimbledonin tennisturnaus 2000

text: Donald Johnson / Kimberly Po – Nicolás Lapentti / Barbara Schett 6–3, 6–4


title: Musiikkivuosi 2018

text: Musiikkivuosi 2018 käsittelee vuoden 2018 tärkeitä musiikkitapahtumia, uutisia ja julkistuksia.


title: Urheiluvuosi 2018

text: Urheiluvuosi 2018 käsittelee vuoden 2018 merkittäviä uutisia ja tapahtumia urheilussa.


title: Wimbledonin tennisturnaus 2001

text: Wimbledonin tennisturnaus 2001 alkoi 25. kesäkuuta ja päättyi 9. heinäkuuta 2001.


title: Wimbledonin tennisturnaus 2001

text: Goran Ivanišević – Patrick Rafter 6–3, 3–6, 6–3, 2–6, 9–7


title: Wimbledonin tennisturnaus 2001

text: Venus Williams – Justine Henin 6–1, 3–6, 6–0


title: Wimbledonin tennisturnaus 2001

text: Donald Johnson / Jared Palmer – Jiří Novák / David Rikl 6–4, 4–6, 6–3, 7–6


title: Wimbledonin tennisturnaus 2001

text: Lisa Raymond / Rennae Stubbs – Kim Clijsters / Ai Sugiyama 6–4, 6–3


title: Wimbledonin tennisturnaus 2001

text: Leoš Friedl / Daniela Hantuchová – Mike Bryan / Liezel Huber 4–6, 6–3, 6–2


title: Namibian kansalliskirjasto

text: Namibian kansalliskirjasto () on Windhoekin kaupungissa toimiva Namibian kansalliskirjasto.


title: Namibian kansalliskirjasto

text:
Namibian kansalliskirjaston kokoelma sai alkunsa aikana, jolloin maa oli Saksan keisarikunnan siirtomaana. Tuolloin seudulla toimi "Bibliothek des Kaiserlichen Gouvements" eli Keisarillisen hallituksen kirjasto. Ensimmäisen maailmansodan aikana Etelä-Afrikan joukot valloittivat alueen ja kirjasto siirtyi uusien viranomaisten hallintaan. Vuonna 1926 kokoelma yhdistettiin Lounais-Afrikan lakiasäätävän elimen kirjastoksi ("Library of the Legislative Assembly (of South West Africa)"), joka toimi Namibian nykyisessä parlamenttirakennuksessa. Vapaakappaleoikeus kirjastolle säädettiin vuonna 1950.
Vuonna 1990 Namibia itsenäistyi. Kirjasto asetettiin maan Opetus-, kulttuuri-, nuoriso- ja urheiluministeriön alaisuuteen, ja sen kokoelma korvamerkittiin tulevan kansalliskirjaton pohjaksi. Vuonna 2000 kirjasto muutti uuteen tilavampaan rakennukseen (National Library and Archives Service, NLAS). Samana vuonna annettiin kansalliskirjaston toimintaa määrittelevä asetus.


title: Uli Vos

text: Ullrich ”Uli” Vos (2. syyskuuta 1946 Mönchengladbach – 1. joulukuuta 2017) oli saksalainen maahockeypelaaja ja olympiavoittaja.


title: Uli Vos

text: Vos pelasi Länsi-Saksan miesten maajoukkueessa vuosina 1966–1976 yhteensä 133 ottelua joista 12 hallissa. Hän kuului Länsi-Saksan olympiakultaa voittaneeseen joukkueeseen Münchenissä 1972, missä hän pelasi kuudessa ottelussa ja teki yhden maalin. Vos edusti Länsi-Saksaa olympiatasolla myös Méxicossa 1968, missä Länsi-Saksa sijoittui neljänneksi, ja Montréalissa 1976, jossa se oli viides. Méxicossa Vos ei pelannut, ja Montréalissa hän pelasi kuusi ottelua tehden yhden maalin.


title: Uli Vos

text: Vos voitti Länsi-Saksan maajoukkueessa myös MM-pronssia vuosina 1973 ja 1975 ja Euroopan mestaruuden vuonna 1970. Hän kuoli 71-vuotiaana 1. joulukuuta 2017.


title: Kouvola-talo

text: Kouvola-talo on Kouvolan kaupungin keskustan tuntumassa sijaitseva kulttuuritalo. Sen suurin sali on 321-paikkainen Aukusti Simojoen mukaan nimetty Simelius-sali, joka soveltuu myös konserttikäyttöön Bösendorfer-flyygeleineen. Kouluneuvos Helvi Hongan (1903–1993) mukaan nimetty Honka-sali on 70 hengen nousevakatsomoinen auditorio. Lisäksi talossa on yksi 12 hengen ja kaksi 24 hengen kokoustilaa sekä kahvila-ravintola.


title: Kouvola-talo

text: Talon on suunnitellut arkkitehti Erkki Valovirta, ja se on valmistunut vuonna 1983.


title: Claude Martin

text: Claude Auguste Louis Martin (10. lokakuuta 1930 Pariisi – joulukuu 2017) oli ranskalainen soutaja ja olympiamitalisti.


title: Claude Martin

text: Martin saavutti permiehellisissä nelosissa olympiahopeaa Roomassa 1960.. Hän kilpaili myös Helsingin kesäolympialaisissa 1952.


title: Claude Martin

text: Martin saavutti lisäksi eri veneluokissa Euroopan mestaruuden vuonna 1953, EM-hopeaa vuonna 1954 ja EM-pronssia vuonna 1955. Hän kuoli 87-vuotiaana joulukuussa 2017.


title: Mykola Skrypnyk

text: Mykola Oleksijovitš Skrypnyk (; 25. tammikuuta 1872 Jasynuvata, Jekaterinoslavin kuvernementti, Venäjän keisarikunta – 7. heinäkuuta 1933 Harkova, Ukrainan sosialistinen neuvostotasavalta, Neuvostoliitto) oli ukrainalainen kansallismielinen bolševikki, joka toimi vuosina 1920–1933 vaikutusvaltaisissa asemissa Ukrainan neuvostotasavallan hallituksessa. Hän johti järjestelmällistä ukrainalaistamispolitiikkaa, kunnes Neuvostoliiton johto kääntyi sitä vastaan ja syrjäytti hänet.


title: Mykola Skrypnyk

text: Skrypnyk oli mukana sosialistien toiminnassa vuodesta 1897. Hänen opintonsa Pietarin teknologisessa instituutissa jäivät kesken, kun hän ensimmäisen pidätyksensä jälkeen vuonna 1901 ryhtyi ammattivallankumoukselliseksi. Helmikuun vallankumousta edeltäneinä vuosina hänet vangittiin 15 kertaa ja tuomittiin karkotukseen seitsemän kertaa. Vuosina 1909–1913 hän oli sisäisessä karkotuksessa Jakutiassa ja vuosina 1914–1917 Tambovin alueella. Lokakuun vallankumouksen aikana hän kuului Pietarin sotilaallisen vallankumouskomitean johtoon. Joulukuussa 1917 Skrypnyk nimettiin työasiain kansankomissaariksi bolševikkien Harkovassa perustamaan Ukrainan hallitukseen, kansansihteeristöön. Maaliskuussa 1918 Vladimir Lenin hyväksyi hänet Ukrainan kansansihteeristön puheenjohtajaksi, sillä Lenin toivoi hänen toimivan vastapainona johtavien ukrainalaisten bolševikkien ”isovenäläiselle sovinismille”. Kansansihteeristö lakkasi pian toimimasta kun Saksan armeija valtasi koko Ukrainan. Skrypnyk osallistui Ukrainan kommunistisen puolueen (KP(b)U) perustavaan kokoukseen heinäkuussa 1918, mutta häntä ei valittu puoluejohtoon. Sen jälkeen hän oli tammikuuhun 1919 saakka Neuvosto-Venäjän salaisen poliisin Tšekan johtokunnan jäsen. Hän johti jonkin aikaa Tšekan pahamaineista vastavallankumouksen vastaisen taistelun osastoa.


title: Mykola Skrypnyk

text: Skrypnyk oli Ukrainan neuvostotasavallassa vuosina 1920–1921 työläisasiain, 1921–1922 sisäasiain, 1922–1927 oikeusasiain ja 1927–1933 opetusasiain kansankomissaarina. Hän oli myös yliprokuraattori vuosina 1922–1927 ja Ukrainan marxismi-leninismin instituutin ensimmäinen johtaja 1928–1930. Ukrainan kommunistisessa puolueessa Skrypnyk kuului vuodesta 1920 keskuskomiteaan ja oli vuosina 1923–1925 politbyroon ehdokasjäsen ja 1925–1933 täysjäsen. Hän oli myös Neuvostoliiton kommunistisen puolueen keskuskomitean ehdokasjäsen 1925–1927 ja täysjäsen 1927–1933. Lisäksi hän kuului Kommunistisen internationaalin toimeenpanevaan komiteaan.


title: Mykola Skrypnyk

text: Skrypnyk vastusti Neuvostoliiton keskusjohtoisuutta ja venäläistämistä, mutta myös porvarillista ukrainalaista nationalismia. Hänen mukaansa sosialismin rakentaminen Ukrainassa edellytti kansallista kulttuurista perustaa. Toimiessaan opetusasiain kansankomissaarina vuodesta 1927 hän määräsi Neuvosto-Ukrainan kansallisuuspolitiikan linjan, mikä merkitsi 1920-luvun alussa aloitetun ukrainalaistamispolitiikan voimistamista. Ukrainan kielestä tehtiin koululaitoksen, lehdistön ja julkaisutoiminnan pääkieli. Skrypnykin aloitteesta vuonna 1927 kokoontunut kielitieteilijöiden konferenssi laati ukrainalaisesta aakkostosta uuden yhtenäistetyn version, joka otettiin virallisesti käyttöön seuraavana vuonna ja jota kutsuttiin nimellä "skrypnykivka". Stalinin hallinto alkoi 1920-luvun lopussa kääntyä yhä selvemmin ukrainalaistamispolitiikkaa vastaan ja arvostelu Skrypnykiä kohtaan voimistui. Ukrainan nälänhätä tarjosi lopulta tekosyyn neuvostotasavallan johdon vaihtamiselle. Stalinin tammikuussa 1933 Ukrainan kommunistisen puolueen toiseksi sihteeriksi lähettämä Pavel Postyšev sai määräyksen puhdistaa puolue. Skrypnykin politiikka tuomittiin ja hänet erotettiin helmikuussa 1933 kansankomissaarin virasta. Hän sai vielä viran suunnitteluvirasto Gosplanin ukrainalaisen vastineen "Deržplanin" johtajana, mutta aavistaessaan pahemman kohtalon odottavan hän teki heinäkuussa 1933 itsemurhan.


title: Mykola Skrypnyk

text: Skrypnyk rehabilitoitiin Stalinin kuoltua 1950-luvulla, mutta hän pysyi neuvostoajan loppuun saakka epähenkilönä, jota mainittiin harvoin historiankirjoituksessa. Neuvostoajan jälkeisessä Ukrainassa häntä on kunnoitettu Ukrainan kulttuurin ja itsemääräämisoikeuden puolustajana.


title: Eerik Harju

text: Eerik Harju (s. 16. lokakuuta 1998) on suomalainen koripalloilija. Takamiehenä pelaava Harju on Tampereen Pyrinnön kasvatti ja pelaa seuran reservi- ja edustusjoukkueissa.


title: Eerik Harju

text: Tampereen Pyrinnön kasvatti Harju edusti seuran nuorisojoukkueita: kaudella 2013–2014, jolloin Pyrintö saavutti ikäluokan SM-hopeaa, hän pelasi B-nuorten SM-sarjassa ja kausilla 2015–2016 ja 2016–2017 A-nuorten SM-sarjassa. Kaudella 2016–2017 Harju siirtyi pelaamaan myös miesten valtakunnallisiin sarjoihin pelaten Pyrinnön reservijoukkueessa miesten I-divisioona A:ta. Hän jatkoi Pyrintö II:ssa myös seuraavalla kaudella nostaen peliaikaansa ja kohennellen tilastolukemiaan. Harju nousi myös ajoittain Pyrinnön edustusjoukkueeseen jossa teki Korisliiga-debyyttinsä 21. lokakuuta 2017 Salon Vilpasta vastaan ja ensimmäisen pääsarjapisteensä vapaaheitosta Korihaita vastaan 15. marraskuuta.